Pathian hnen ihsin ziangtinso sual ngaihdamnak ka co thei ding?\nPathian hnen ihsin ziangtinso sual ngaihdamnak ka co thei ding?\nThusuhnak: "Pathian hnen ihsin ziangtinso sual ngaihdamnak ka co thei ding?"\nSannak: Tirhthlah 13:38 cun “U le nau len uh,nan zatein fiangzetih nan theih a `ul mi cu: Jesuh hminin sual ngaihdamnak thuthang nan hnenah phuan a si…”\nSualngaihdam cu ziang a si. Ziangruangah ka `ul?\n“Sualngaihdam” ti mi sullam cu a bal mi ti fai, ngaihthiam le leiba kuansak a si. Mi pakhat kan ti sual tikah kan remawk sal theinak ding ah an ngaihdamnak kan hawl. Sualngaihdam ti mi cu a ti sualtu pa ih a tlaknak ruangah pek a si dah lo. Thungai ti ahcun zohman sual zo hnu rengereng cu ngaihdamnak a co tlaktu a um aw lo. Ngaihdamnak ti mi cu duhdawtnak, zangfah le ngilhngaihnak ih hna`uan a si. Ngaidamnak ti mi cu an ti sual mi pawl vekih thungrul lo le zianghman tuah sual ve lo dingih thutitluknak tuah sawn a si.\nBibal cun kan zaten Pathian hnen ihsin ngaihdamnak co `ul hlir kan si tiah fiangten a rel. Ziangah tile kan zaten kan sual thluh ruangah a si. Thusimtu 7:20 cun, “Leilung tlunah `hatnak lawnglawng a tuah ih siatnak a tuah dah lotu zohman an um lo.” I Johan 1:8 khal in “sualnak ka nei lo kan ti a si ahcun kanmah le kanmah kan bum awih kan sungah thutak a um lo, tinak a si.” Pathian hmaiah kan zaten misual thluh kan si (Saam 54:1). Curuangah kannih cun Pathian ngaidamnak hi a `ul in kan `ul hrimhrim. Kan sual pawl ngaihdam a si lo ahcun, kan sualnak ruangah kumkhua, cem ti um nawn loin hremnak kan tuar ding (Mate 25:46; Johan 3:36).\nSualngaihdamnak --- Ziangtinso ka ngah thei ding?\nAsinan, van`hat thlak takin, Pathian cu mi duhdaw thiam le zangfahnak nei a si lawng siloin kan sual ngaidam a si ding hi a duh zettu a si. 2 Piter 3:9 cun “…Nan parah thinsaunak a neih ruangah a si sawn; ziangah tile pakhatte hman siatralnak tong lotein mi hmuahhmuah an sualnak ihsin an kir sal theinak ding a duh ruangah a si.” Pathian cun kan sual in ngaihdam duh ruangah cui ngaihdamnak khal cu in pe.\nKan sualnak man cu thihnak a si. Rom 6:23 sungih hmasa sawn catlang cun “sual man cu thihnak a si…” tiah a ti. Kumkhua thihnak hi kan sual ih rahsuah cu a si ko. Asinan, Pathian cu amah a famkim mi tumtaknak vekin tisa ah a rung cang. Cucu Jesuh Khrih a si (Johan 1:1-14). Kanmai’ tuar ding tlak a si mi sual man cu phur tahratin Jesuh Khrih cu Kross parah a thi. 2 Korin 5:21 cun hitin thu in zirh, “Sikhalsehla kanmah ih ruangah Pathian in sualnak zianghman a nei lomi Khrih kha sual ah a canter ih cuticun amah ih zarah Pathian ih dingnak kan `awm venak dingah a si.”\nKanmah ih tuar ding tlak a si mi sual man rori cu amah in lak tahratin Kross ah a thi a si cu! Pathian a si vekin, Jesuh ih thihnak cun leilung pi hrangah sual ngaihdamnak cu a pe. I Johan 2:2 cun, “Khrih amah ruangah kan sualnak cu in ngaithiam ih kanmah ih sualnak lawng si loin mi hmuahhmuah ih sualnak khal ngaithiam an si.” Jesuh cun sual le thihnak humham thuneihnak parih a nehnak ti langin a thih hnu ni thumah a tho sal (1 Korin 15:1-28). Pathian cu sunglawi vivo hramseh. Ziangah tile Jesuh Khrih ih thihnak le thawhsalnak ruangah Rom 6:23 sungih catlang neta deuh cu thil dik ah a cang riai “Sikhalsehla Pathian ih laksawng cu kan Bawipa Khrih Jesuh thawn kan pehzom awknak thawngin kumkhua nunnak a si.”\nNa sual ngaihdam a si ding cu na duh ve lo maw? Hi cu ngaihdam thei a si lo ding ti vekih na ruah mi teh a um maw? Jesuh Khrih cu in Rundamtu a si tiih Jesuh Khrih ih na zumnak na `hum thiam a si ahcun sual ihsiih ngaihdamnak cu na hrangah a um ringring. Efesa 1:7 cun, “Ziangah tile Khrih a thihnak thawngin kan sualnak cu ngaidam a si zo ih a luatmi kan si zo. Pathian in a zaangfahnak cu kan hnenah tam zetin in pek ruangah.” Jesuh cun kan sual leiba in pek sak zo ruangah , ngaihdam kan si thei a si cu. Na tuah a `ul mi cu Pathian hnenih Jesuh hmin thawi’s ngaihdamnak dil men ding hi a si. Cutin, Jesuh cun kan sualnak man a kuan thluh zo si tiih zumhhna na thiam a si ahcun Pathian in na sual a lo ngaidam ding. Johan 3:16 khan hitiin thu in sim ta kha “ Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi loin kumkhua nunnak an co ding.”\nSualngaihdamnak – cuti meiin a awl zet maw si?\nA si. A awl zet rori! Sual ngaihdamnak cu tlaknak le `uannak thawn hawl le ngah theih a si lo. Pathian hnen ihsiih ngaihdamnak cu a man pek a theih lo. Pathian zangfah le ngilngaihnak ruangah zumnak thaw lawng ih ngah theih a si. Jesuh Khrih\tcu Rundamtu in cohlang le Pathian hnenih ngaihdamnak na ngah duh a si ahcun hi thlacamnak te hi mang ve aw. Asinan, hi thlacamnak asilole thlacamnak dang sal ve men mei hin na sual ngaihdamnak cu a ngah theih lo. Hi thlacamnak cu thil dang si loin sual ngaihdamnak Pathian in a pek zo mi parih lungawi thusimnak le na zumhnak ti lang tirtu men a si. “Maw Pathian, na hmaiah mi sual ka si ti ka thei aw. Sual man tuar tlak khal ka si. Asinan, Jesuh Khrih in sualnak man pawl cu a lak thluh zoih Amah zumhnak thawngin ka sual ngaihdam a si thei thu ka zum in ka pom. Ka sual tlansan tahratin rundamnak ka co ve theinak dingah Pathang, nangmah lawngah ka hngat aw. Mangbangza na zangfahnak le ngaihdamnak in pek ruangah na hnenah ka lungawi! Amen!”


Tufang Hnațuantupawlih Thlahlawh Țhat Biknak Leitlun Top 10 Rampawl - Chinland Today Media\nTufang Hnațuantupawlih Thlahlawh Țhat Biknak Leitlun Top 10 Rampawl\nJuly 17, 2015 4:45 am·0 comments\nLeitlun ziang mi ram in a hnațuantupawl thlahlawh sangbik a pe? Na țuan mi le na ngah mi ah lunghmuilonak nei in thlahlawh sangsawn ngah theinak hmun le ram hawlih khua na ruah laifang asi maw? A hnuaiih thlahlawh pe sangbik tu leitlun top ten rawmpawl rak bik ve sin!\n1.The United States(US)\nUSA hi leitlun ram hmuahhmuah lakih lian bik le thiltithei bik asi. A ramah leiram suak(natural resource) a hninghnar ih a ram a lian ruangah rampihuap bikhiah in mi pakhat ih hnațuan caan hi a tlangpithu in karkhat ah caanher 44(44hrs) asi. Ramdang ihsi thilri lalut tambik tu asi ih a zemsuahnak lam khalah a pahnihnak dinhmun a luah. Kumkhat sungih mi pakhat ih sumlut hi a tlangpithu ih cawhrualin $55,000 tluk asi. Rampi siah bikhiah(tax rate) ah hin Canada, Australia le UK rampawl thawi’ level khat si in 23% vuak vel asi. Cu cu Ireland hnakin malten a tam deuh. Hi caanher 44(44 hrs) sungah mah le remcan daan vekin hnațuan caan rem a theih ih țuantu cun țuan man cu lungawiten a teel ringring.\nIreland hi UK ram hmuahhmuah lakih theirah le hanghnah hangrah suahnak hmunpi bik asi. Asinan a sum lakluhnak hrampi hi santhar technology thilripawl tuah le zemsuahnak in asi sawn. Video game company tum taktak umnak hmun asi ih technology company te deuhpawl khal a zatel siarin a ramsungah a um. Kumkhat sungih mi pakhatih hlawhsuah thei zat hi a tlangpithu in $51,000 tluk asi ih Lumxembourg hnakin a mal deuh. Asinan rampi siah bikhiah(tax rate) hi 18.9% lawng asi. Cu cu Europe ram hmuahhmuah lakih tax rate niambik asi.\nBank of America, Citibank le Chase bank pawl hi komkhawm in khua pakhat din sehla cu cun Luxembourg a tluk hrawng ding ti khop in Luxembourg hi Europe ih poisa tamnak bik hmun ti theih asi. Europe huapih kahpathir(steel) rak zem rerotu asi. Steel lawng siloin tu ah Chemical thilri, rubber le industry bungruapawl khal nasatakih zemsuak rerotu asi. Kumkhat ah $ 53,000 tluk mi pakhat in a hlawhsuak thei ih cui’ sungah 28% tluk cu rampi acozah siah ah a lut. Asinan Luxemburg hin quality nei mi thilri thawn lawng a mi le sa pawl a thuam ve thung.\nHriselnak a poimawh zia theifiang ih a thiltuah mi le zemsuah mi hrimhrim ah ralring zet le a thianghlim theibik ih a tuah ringring nak hi Europe khawmual huap khallih a larnak bik asi. Switzerland hin minung hriselnak hrang sivai a phunphun tuah le zemsuahnak ah nasatakin hna a țuanih ahleice in chemical thilri, thil tehnak le awnmawi thilri a phunphun khal nasatakin a zemsuak. Cawhrualin $50,000 tluk hi mi pakhat in kumkhat ah a haisuak thei. Rampi acozah siah hi zatek ah hmun 30 asi. Khui a feh pei?\nMiphun thleidanawknak umlo ih zalennak taktak a tep ngah tu leitlun rampawl lakih pakhat asi ve. Ei le in, oil phun dangdang le a thiangfai mi leiram suak thilri pawl leitlun hmun dangdang ih a zemsuahnak hi a larnat pakhat asi ve. Ramdang ihsi a lakluh mi thilri hi ti tham asilo. $44.983 tluk cu mi pangai in kumpi kumkhat ah a hlawhsuak thei ih rampi acozah siah ah zatek ah 23% a feh. Cu pawl cu a rammi le sa pawlin fimzirnak țhate an ngah ih an taksa a hriselnak ding hrangih hman asi tlangpi. Zarhkhat sungih hnațuan caan rampi acozah ih a bikhiah mi hi caanher 35(35 hrs) lawng asi.\n6. United Kingdom(UK)\nUK ih England, Scotland Ireland rampawl hi Europe khawmual puipunleilawnnak ih cak bikpawl an si. England hi tuhlan ah cun UK ih rinsan mi le vorhlam baan tiih rak kawh asinan tuah cu mei ti phun dangdang le a thiangfai mi leiram suak thilri phunphun Scotland ihsi a suah ruangah Scotland hi UK ih thahrampi bik asi. Cun Ireland ihsin eiin lam nasatak ih zemsuah asi(Scotland le Ireland hin Independent ram sinak in suahsan bang sehla England cu a taw ah a thleng). Bulpak pakhat in kumpi kumkhat sungih a hlawhsuah thei zat hi a tlangpithu in $45,000 asi ih rampi acozah siah ah zatek ah 25% a feh ve. Asinan UK hin leitlunhuap ih hriselnak le fimzirhawknak ih somdawlawknak ah nasatak in a khawhralaw aw. Rampi ih bikhiah mi zarhkhat sung hnațuan caan hi caanher 42(42hrs) asi.\nAmerican pawlih duhdawt le ngainat zet mi ram lian asi. US ramri ih north lam le Saudi Arabia ih dung te ih um mi Canada hi leitlun ih mei ti zemsuak tu tumbik pahnihnak asi. A leiram in zinc, uranium, sui, nickel lungpawl an suah bakah hanghnah hangrah khal nasate in a suak. Canucks bulpak mi pakhat in kumkhat ah $42,000 tluk a haisuak ve thei ih cu lakah rampi acozah ih siah cu zatek ah 23% asi. UK vek thotho in Canada hin leitlunhuap hriselnak lam leh fimzirhawknak lamih somdawlawknak ah napiin a pe aw ve. Rampi bikhiah hnațuan caan hi zarhkhat ah caanher 32(32hrs) lawng asi.\nZalennak cotu leitlun ram hmintluanpawl lakih pakhat asi ve. Tidai hmangih meitha laknak, nga kaih le lung mankhungpawl laihsuahnak pawlih a liannak hi a hminthannak asi bik. Netherlands vekin Norway hin leitlunhuap ih health care le fimzirhawknak ah nasatakin a pe aw ve. Rampi acozah cun kumkhat sungih an hlawhsuah mi $44,000 sung in 30% rori cu dimlo takin a laksak. Zarkhat sung hnațuan caan hi caanher 30(30hrs) asi.\nSouth Korea hi Asia lawngah silo in leitlunhuap in puipunleilawnnak ah awih umlo khopin a țhangso. Thilri zemsuak tambik tu dinhmun in leitlunah a paruknak asi ih lalut tambik tu dinhmun in a pahranak asi. A țhangso rero laimi a economic process hi ramdang thawi’ pehtlaihawknak le bomnak ah napiin a țhum aw. Cet tha lam zemsuahnak in leitlunah hmin a nei. Nuclear raalthuam nasate in a tuah ih innhnen rampawl ah a zuar hngehnge. Bulpak mi pangai in kumkhat ah $35,406 tluk a hlawhsuak thei ve ih hi lakah 12% lawng rampi acozah siah ah a lut. Rampi bikhiah hnațuan caan hi zarhkhat ah caanher 45(45hrs) asi ve thung.\nEurope ram pumpuluk huap in Netherlands hin tipar le lawng thawi’ sumdawn le thiarsukso awknak ah tumbik sinak le pakhatnak dinhmun a luah. Cucu rammi tin in kumtin $47,000 tluk an hlawh thei ve nak asi. Rammisinak ih hlawknak le nomnak a tam rualrualin an ngah mi thlahlawh ihsin zatek ih 38% tluk cu rampi acozah in a laksak ve thung. Zarhkhat sung hnațuan caan hi caanher 35(35hrs) asi.\nHrm- top men’s magazine, internet>bulpak research.\nLeitlun ih Cathiambik Ram\nLeitlun Cathiambik (most educated) Ram 10 Pawl\nRam Tin Ah Muslim Pawl Ziangtin An Nungcang\nAustralia Nu Pawl US Nu Pawl Hnakin Kum 20 In An Vun Vuai Tuan


Dr. Run Bik – Falam bazaar thar hrang hmalaktuding Bazaar Building committee an din - Falam Online Media\nDr. Run Bik – Falam bazaar thar hrang hmalaktuding Bazaar Building committee an din\nNLD cozah san lai ihsin an rak buaipi rerozomi Falam Bazaar thar innpi sak nak ding thawn pehparin hmalaknak neituding Falam Bazaar building committee an din zo tiah theih a si.\nApril 26 ah tualsungum upa 30 lai cu Falam senpi inn ah thu an rel khawm ih, Yangon ih India embassy hnen ah bazaar thar hrang bawmnak diltu dingah Bazaar Building committee an din mi a si.\nBazaar Building committee Chairman ah Dr.Run Bik Tai Thio, Vice ah Pu Van Tun (EO.Municipal) le Pu Khawl Ṭhuam, treasurer ah Pu Mang Lian, bawmtu ah Pi Len Mawi le Pastor Biak Cawm tipawl an si ih committee member zaten mipum 19 an si.\nThuhla pholangtu Dr. Run Bik cun Falam bazaar thar din theinak dingah thlacamnak thawn ṭanpi cio dingin mipi a sim thei.\nSiarcih : Falam Bazaar thar hrang hmunhma an zoh (January 5, 2021 ih ngan mi a si)\nJanuary 2 ih Falam Seenpi Run Inn on-puai an tuah ṭum ah Chinram CM Salai Lian Luai le ṭuanpi pawl in Falam bazaar thar hrang hmunhma zohnak le dawr tuah pawl thawn hmaton thurel ruahnak an nei.\nFalam Seenpi Run Inn on-puai ṭiak hnu ah CM Pu Salai Lian Luai le ṭuanpi pawl cu bazaar ah feh in dawr zuar pawl thawn bazaar saknak hrangih hmalaknak neih ṭulmi pawl ruahronawknak an nei.\nFalam bazaar thar cu India cozah bomnak dil saal in saksuak beisei a si tiah Dr. Run Bik in a rak sim nan MP Pu Zung Hlei Thang in India ram ih bomnak million 50 cu kum 5 sung hrangah hman thluh a si zo ih cuih bomnak thawn sak a theih nawn lo ding a ti.\nCuvek dinhmun a si ruangah CM Pu Salai Lian Luai cun sumpai neitu pawl sawm in sumphunnak tuah ter thei an beisie thu dawr kil pawl hnen ah a sim.\nAmah cun “dawr neitu pawl khal in dawr khaan man kha nan pek cia dingih nan tefasin tiang nanmai`ta a si ding” tiah a sim ih “Hakha ahcun hanghnah hangrah zuarnak hmun cu khung 1 ah Ks. ting 30 pek remcang an ti vekin Falam khal ah tuah a ṭul ve ding” a ti.\nAsinan haanghnah hangrah zuartu pawl cun khung 1 ih kyat ting 30 pek cia ding cu an harsat ruangah Bazaar Committee din hmasa an duh thu an sim ih CM Salai Lian Luai khal in a ṭuan duhtu pawl thawn relkhawmnak nei dingin forhfialnak a nei.\n← Ralhraang kut thuai ih Electric zung hnaṭuan mipum 26 an kai\nAA hnen ah Chin ralkap pawl Raldo an zir →\nCNF le Kawl Ralkap tongaw thu ah Chinmi in nasa zetin soisel\nJanuary thlasung Falam peng doawknak ah ralhraang SAC ralkap 80 luan thi\nFebruary 3, 2022 February 3, 2022 Ni Hnem Sung 0


Mibanglo ihsin Mi’ Bang Lo ah - Chinland Today Media\nMibanglo ihsin Mi’ Bang Lo ah\nJuly 20, 2012 7:49 am·0 comments\nJC Kip Ling\nKan kiangkap ciar ah taksa le kut-ke kim lo simaw, piangsual lole kuttual leisam simaw kan hmu ttheu ko ding. Zaang an fak zet. Ahrekkhat cu mibanglo ah an cang lanta. Sinan, hrekkhat vethung cu beidong loin mi ropi suak thei tiang an zuam. Taksa himdam te le hrisel tha zetih kan um thei hi Pathian thlawsuah sunglawi a va si em. Suahsual bawlnak le bike cak mangkheng ih mawnnak menah cun Pathianin damcahnak hi in pe lo ding. Zir, siar, hna tha tuannak le milai pi hrangih thathnemnak hrangah hmang thei nungna dam man a um deuh ding.\nKuttual leisam ih khawsa, mibang sabang si thei dingih ruah ban nawn lo hnuih miropi suak thei pawl nun hi thazaang laknak hrangah kan run tarlang vivo tum ding. Tuitum cu mizengpawl thuhla in kan thok hnik pei.\nNorlengtohkham parih Mi Ropipawl\n(1) Stephen Hawking\nSir Isaac Newton(1643-1727) ih tohkham, Lucasian Professor of Mathematics, Cambridge University, run rocung theitu Professor Stephen William Hawking hi a ruangpum ih zeng a si. Albert Einstein hnulamih, tuini tiang nungdam lai scientist-pawl lak khalah Hawking hi cuangmuarbik ih ngai mi a si. Einstein ih thlawhhma run zulhpeh in, a tumbik mi vandumkulh thuhla(cosmology) ihsin a fatebik thahram thuhla(Quantum theory) tiangah scientist-pawl in a aan an ngai cu a si bik. Black Hole (Kaw Dumpi) thuhla zingzoitu khal a si.\nNorlengtohkham par te ihsin vandumkulh a fang thei an ti theu. A taksa pumpi ah a kutzung vial a cang thei thlang nan, cumi a kutzung neihsun ih a control mi computer hmangin harhdan keukeu pawl theihthiam ban lomi science muril a phuangsuak thei.\nA natnak hi thluak le zaangruhpi sung thihri mot vivo (Amyotrophic Lateral Sclerosis- ALS asilole Motor Neuron Disease- MND) timi zeng nat a si. Kum sawmnga zikte a ngorbet nakah a taksa rihlam khal pound 90 a luan thei dah nawn lo. A lu khal tung thitha thei nawn lo, tong, feh le cangvaih cu rel lo, thawthawt le rawl dolh hman a harsat thlang.\nCuti dinhmun ih ding cingin a thluak cu “Science fighter” asilole “Vandukulh Pubik” tiah an ko. A cabu nganmipawl tla cu scientist-pawl hrang hmanah an rit thuitho deuh ringring. Cupawl lakah 1988 kumih a nganmi A Brief History of Time (Caan ih Santhuanthu Tawi) timi tla cu 2003 kum tiangah khan bu ting 250 tlun an zuarsuak zo.\nHawking ih suah ni hi a mak-danglam ve hrimhrim. Vandumkulh thuhla rak hmahmuahtu Galileo ih thih cam kum zathum kim ni cekci 1942 January 8 a si. German ral in pukpi thawi’ England an thuat vanglai tak a si ih, a nu le pa cu London ah um ngam lo’n Oxford ah nau va nei dingin an zaam. (Phunsangtlawng umnak khawpipawl cu kapsakaw lo dingin England le German cun lungkimnak an nei.) A nu, Isobel Hawking, hi Philosophy, Politics le Economics zirmi a siih, casiar a paih zet. A pa, Frank Hawking, khal hi Biolobist (cinungphungphai) hliakhlaitu hminthang a rak si ve. Isobel cun a fatir neih ding hngahnak ah ti’n cabu a leiih a nau-na ra suah ding bawh in cui cabu cu a siar. A cabu lei mi cu Arsi Ramzuk timi cabu a si. A fapa ih hmailam caan ding hrang tinzohnak si awm tak!\nHawking a suah hnu reilote ah London ih a pai’ hnatuannak hmunah an kir sal. 1950 kum ah St. Albans an pan sal. Kum hra a kim tiang cu St. Albans Nunau Suakthuantlawng ah a kai. (Kum hra tiang cu hilai ah nunau tlawngah mipa nauhak tlawngkai an rak siang.) Kum 11 a kimin St. Albans Tlawng(mipa tlawng) ah a thawn.\nPhunsangtlawng a kai thei ihsin a pa cun sii-lam zirter ve a tum. Sinan, Hawking ih lamkalzawng cu Physics a si fawn. An relbuai nawn hnuah Physics cu a la ngah cingcing. Oxford ih a zir thehin Trinity Hall, Cambidge ah Theoretical Astronomy and Cosmology a zir peh.\nCambridge ih kum hnihnak a kai laiah, zengnat in a kai thok. A pekte ahcun amah hmanin a theiaw lemlo. A tong a hak cuakco theuih, kedam hruh le phawih ah a buai deuh phahphah. Kum hrek exam thehin inn ah a tlungih, a pa cun a umdan fello deuh cu a kai lohli. Sibawi hnenah a fehpi. Sibawi cun lungphanum ah a rak ruat lem lo. Vitamin ei hrawng vial a rak cawh luklak.\nA natnak cu a bese vivo. A thluak thahri le zaangruh tluan ah zengnat cun hna a tuan thlang. Tlawng khal peh thei hrih lo’n specialist hnenah an tuamhlawm. Cui sibawipa cun kum hnih bak a dam nawn lo ding thu a rak sim.\nHawking ih sunmang hmuah an zuanghlo thluh. Scientist ropi si a rak tum naktuk ih thlanmual mitmei ih nisuak siar ding a si thlang aw! A pai’ lungphang cun a saya Dennis William Sciama hnenah a thesis cu nuainam ih thehpi huho dingah a dil. Beiseium a si nawn lo ruangah Ph D tal ngah man sehla tiah a beisei. Sinan, Hawking cu a thinlung a pacang hngin. A hmunto cingte cun General Relativity thu cu a zirsuak thotho. A saya khalin duhsak takin a bawmih Doctorate Degree cu tluangten a ngahsauk thei.\nA piansualnak cu a nehawkter duh hrimhrim lo. Dingcung kallam ten, 1974 ah, Fellow of the Royal Society(FRS) sungtel ah a lut ban. (Hihi leitlunih science mithiam cuangmuar hleice sunlawihnak pawlkom a si. Kawlram ihsin Dr. Mg Mg Kha khal hril a si ve.) 1982 ah Order of the British Empire ih Commander, 1989 ah Companion of Honour, Bulletin of the Atomic Scientists ih Sponsor Board sungtel, 1974 thotho ah California Institute of Technology ih visiting professor, tivekin hlawhtlinnak ropi ziangmawzat a hmuso vivo.\nCuti’ hlawhtlinnak a ngah rero caan, 1974 so hrawng ihsi khan a natnak khal a luarkai vivo. Amahte’n rawl a bar thei nawn lo. Ihkhun hlumin a hmunto. A awlawh sal mi khal hi a ngaithangtu hrang lo ahcun theih a theih nawn lo. 1985 kum ah Pneumonia nat in a bet hrihih, a tongsuak thei nawn lo bembem. Cambridge ih scientist pakhatin tongfang sersuahnak khawl a tuahsakih computer hmangin thu a rel. Computer bomnak ruangah a dang sungih aw-vau cu tongfang ah cangin midang thawn an bepopaw thei. Sinan, amai’ aw ngai suak loin thir-aw hungho in a suak. Tuihnulam ah tla cun a thilri hmanmi cu update tuah an tum rero thlang. Ziangahtile, a hlun tuk fawn, amah le a bese vivo fawnih, Hawking ih aw ngai a suak thei nawn lo tiah an duhthawh deuh. Cui thilri hmangih tongsuak cu a ol lo si hmang ding. Tunai TED Conference tum ah tla cun, thusuhnak pakhat let dingin minute sarih a awh ti a si.\nLeitlun mi ropi lakih mi lamdangbik tlukah a cangih, mi callang deuhdeuh in amah tong dingin an pan theu. Mi relsiat le hlawhlengih tawihvahnak hrangah caan a nei ve lo. Ni poimawh le thuppi deuhdeuh ahcun an sawmnak hlawhtlinterin a feh ringring. Sunlawihnak zahkai tham taktak a ngah hnuaihni thlang fawn. Cupawl lakih langcu deuhdeuh tla cu-\n· 1975 Eddington Medal\n· 1976 Hughes Medal of the Royal Society\n· 1979 Albert Einstein Medal\n· 1981 Franklin Medal\n· 1982 Order of the British Empire (Commander)\n· 1985 Gold Medal of the Royal Astronomical Society\n· 1986 Member of the Pontifical Academy of Sciences\n· 1988 Wolf Prize in Physics\n· 1989 Companion of Honour\n· 1999 Julius Edgar Lilienfeld Prize of the American Physical Society\n· 2003 Michelson Morley Award of Case Western Reserve University\n· 2006 Copley Medal of the Royal Society\n· 2008 Fonseca Prize of the University of Santiago de Compostela\n· 2009 Presidential Medal of Freedom, the highest civilian honour in the United States\nPresidential Medal of Freedom sunlawihnak an pek ding tumah U.S. President Barack Obama khalin sunsak takin a rak hmuak. The White House sungih the Blue Room khualhlei room ah a rak mikhual a si.\nA Bulpak le Innsang Nun Hrekkhat\nA nauhak lai ihsin serthiamnak lam hi a rak thaw cia. A rualpipawl thawn rang an to, cycle an to, radio an ngai, thurelkhawm an tuah, a lenglam ca an siar khawm ih tlawng hminthatertu an si theu. Ca an zoh phahin music an ngai ringring. Stage show tla an feh. Sakhuanak lam ih an hmuhdan tla an relkhawm theu. Hawking tla cu sakhuanak lamih sunlawihnak laksawng tiang a rak dong dah. An rualvahza in lehawknak thar tla an sersuak ih an polhaw hai. Hawking ih sersuahmi lehawknak cu a hnok ih thinlung pek a tul thei zet. Tlawngsaza ih thusuhnak a leh tikah, Hawking cun ziangtin a ruatsuak ih a pol timi kha a sangsangten a sim fekfo thei ringring.\nHawking tei’ innsang hi casiar le zuksuai lam khal an uar. thilhlun khawlkhawmnak innpi vek tiah an inn cu an ko theu. Amah Hawking ih room tla cu electronic thilri sia le sekrek hlun belcawng in a tapthlang a khat liailiai. An TV sia ihsin amplifier pakhat a rak tuahsuak thei dah.\nA nupi, Jane Wilde, hi rak um lo ta bang sehla Hawking hi a dam khawsuak pei maw ti a si. Doctorate degree ngah khal rak beisei tuk nawn lo zo mi kha, Jane Wilde thawi’ an tonawk ni ihsin beiseinak thar le thinlung hlimnak thar in a zelih kum hnih vial dam ding kha tu tiang a dam phah a ti theih ding.\nJane Wilde (Jane Hawking) thawn fate pathum an nei. Robert, Lucy le Timothy an si. An nupa hin zumnak thu lamah an elaw phahphah theu. Pathian um le um lo thu an elaw ih, Jane Wilde cu Fundamental takih thu la pawl a si ruangah, an thu a hmu-aw thei lo. A net a khawt ahcun thenawknak ah an hman phah. 1990 kum ah khan a si.\nA hnu kum nga, 1995 ah a kiltu nurse, Elaine Mason, thawn an run neiaw. Elaine Mason hi Hawking ih tong theinak khawl duangsuaktu, David Mason, ih nupi bang a si. Nuthawli le pathlawi hrolaw rei na-na-na cu an erhaw ngah cingcing. Sinan, kum rei cu an thluahna-aw ngai man lo. 2006 kum ahkhan an thenaw sal.\nA fatepawl ih nu, Jane Wilde, khal cu a lungleng maw, hmin ser duh ve hrimhrim ah lehlam, an nupa boruak hmuahhmuah cu cabu in a suah. Music to Move the Stars timi hminin, 1999 kumah, a voikhatnak a suah. A rak lar thihrulh si hmang ding, 2010 kumah rem le betin an mansalih, a bu hmin cu Travelling to Infinity, My Life with Stephen tiah lungkuai zawngin a thleng. ngan man a nei riai. 2007 ahkhan an hruai-aw sal.\nHawking ih fanu, Lucy, hi nunthuleng nganthiam a si. A fapa, Robert, cu a nu le pai’ thenawk lai hrawng ahkhan England ih um paih nawn lo’n, USA ah a vai. Nupi fanau a va neiih a um lanta.\nA thluak that thu an suh tumah, “A ngaihnak ka va thei ve lo em. mai’ thluakthat uang-awtu cu an sung zo.” tiah a rak sawn. Sinan, “Cuti cu mi hleice na si lo tinak si pei cu?” an ti siri cun, “A tlunzim lam naih ka si cu ka beisei,” tiah a rak let.\nTuihnu lam deuh hin sakhuanak lamih a ngaidan hi a danglam bet hrethro. “Lei le van hi Pathian timi pakhat ih sersiam a rak si lo ding, science daan le dun ih remkhawmaw mi a si sawn ding,” tiah a rel. “Sakhuannak cu thuneihnak parih thumaw a siih, science cu hliakhlainak le khawruahnak parah a thumaw. Curuangah Science in a neh sawn ding, ziangahtile science cu thungaithlakin hna a tuan si lawm,” tiah 2010 ahkhan a sim. Hizawn ahcun Einstein thawn an thu a rual lo zet ding. Einstein kha cun, “Science hi ka hliakhlai deuhdeuh, Pathian ropitnak ka hmuhliah deuhdeuh. Mi hi ziang an ti saw maw, pathian sunlawinak hizat liangluang hi an hmuhhrelh theu?” tiah a rak rel sikhawh. Bulpak zalennak pan teh maw.\nA cabu A Brief History of Time cu mi vangtlang hrangah theihthiam a har deuh si hmang ding. Scientist dang hrang hmanah a ritih, theihthiam a ol losi hmang. Voikhat cu vanzam parah sumdawng pakhat hin cumi cabu cua siar rero. A kiangsangih to pa cun, “Ai, khami cabu cu na rak siar simaw? Kei ka hrangah cun malte’n a rit deuh,” tiah a ti. Sumdawngpa cun, “Cuti mawsi, kei ka duh tuk hokhaw, ka thlah thei lo lawlaw. Na theihthiam lonak cu ka lo simfiang kei cu,” tiah a rak sawn. A suttupa cu Russian scientist mithiam a si ti a thei lo riai!


Ka innsang pawl ka ngai tuk cun Vansang cuan in ka hnemaw ṭheu – Gen-Z - Falam Online Media\nMin Aung Hlaing hohami kawl ralkap in February 1 ih kumpi cozah thuneihnak an la hnu in ralkap ukhruainak hnuk thlak duh ah Tlangpar hriamhrei keng ralkapbu koptu mino/pacangno an tam zet.\nMiṭhenkhat cu meithal kai simlo hnaṭauan har khal ṭuandahlo, thudik dinpi ngam ruangih Tlangpar ralkapbu koptu khal an um.\nCuvek mino/pacangno tamzet cu pumrua thazang zawngin raldo zir nakah harsatnak an tong tiah theih a si ih raldo zir lai Gen-Z pacangno pakhat cun harsatnak an tongmi le hramlak ih tikcucaan an hman dan BBC hnen ah a sim.\nAmahcun “Zinglam nazi 5 in kan tho ih harhdamnak hrangah taksa cawlcangnak kan nei hnu, nazi 6 luan hrawngah thawhhlam kan ei. Mallai kan cawl hnu ah raldodan kan zir sal ih nazi 10 hrawngah reilote kan cawl sal. Cuhnu ah cangvaihnak kan nei sal ih zaanlam nazi 5;30 hrawngah kan bang. Nazi 6 hnu cu leng kan suak nawn lo. Nan, kan umnak kilhim in a sangsangten duty kan sawngaw. Cumicu nikhat pumhlum tikcucaan kan hman dan a si” a ti.\nKhuasung um mipakhat dinhmun in hramlak ih raldo zir nakah ziangvek harsatnak nan tong tiih thusut nakah “Ei-in, to-din-it nak khalah harsa kan timi tamzet a um. Cun, natnak khal a tamzet. Asancu khuasung ih um ringring kan si tikah hramlak boruak le kan taksa a milaw thei lo. Cuvek a si tikah caan rei cangvaih kan zo lo. Nan, ka pu le pawl khalin in theithiam ih caan sau pipi raldo in zir terlo. Kan cawl phahphah” a ti.\nBBC – Asile hivek harsatnak nan tong ding ti hi nan rak ruat ban cia maw?\nGen-Z – Maang khalah kan man dah mi a si lo. Lamzawhnak men in le khuasung ih mino rual cangvaihnak men in SAC ralkap kan neh thei loding ti kan thei ruangah rualpi pawl thawn sawm khawmaw in raldo kan zir hi a si.\nBBC – A hlan ih nan dinhmun le atu hramlak ih nan dinhmun hi a thlau aw zet sikhawh, hmailam caansau hrangah teh ziangtin khawsa nan tum?\nGen-Z – Athupibik pakhat cu kan thinlung hi a si. Thanau loding a thupi zet. Kan ruapi karlak khalah thanau cauraunak um lo dingin kan bawm aw ton ringring.\nBBC – Tlangpar ralkapbu kop dingin Yangon ihsin nan poksuak lai le lamlak ah teh harsatnak nan tong maw?\nGen-Z – Harsa zet. Direct pehtlaihnakding kan theilo tikah mi hranhran kan sut ton vivo. Cuvek laiah miṭhen bum kan tuar. Cumi khami hnen ah direct in kan lo hruai ding tiih paisa dil ih mibumtu khal an um. Cun, ziinpi kan zawh ngamlo ih zaan lai ah hramlak ihsin kan feh ṭheu tikah a har zet. Rawl ei loin nikhat pumhlum rawlhmei caan khal a um. Cutawkin in hngak uh in ti ih nikhat sung kan hngaklak caan khal a tam.\nBBC – Hih hmun ih na feh hi na siraw maw?\nGen-Z : Sirawlo. Kan rualle zaten kan kim thluh ih mah le mah kan sutaw tikah ka siraw titu an um lo. Kei khal keimahten ka sutaw ih ka siraw hrimhrim lo. Asancu Daan loih rampi thuneihnak latu SAC ralkap do dingah a tui` kan zawh mi lamziin hi a ṭhabik umsun a si ti kan thei ciang tuk.\nBBC – Tlangpar rakapbu kop ding thu ah teh nan sungte pawl in an lo kham maw?\nGen-Z – In kham. Ka nu le pa siseh, ka nupi khal thuṭhaten ka simfiang. Nan, mitthli le canghnap thawn kan thlahaw.\nBBC – Na nu, pa le innsangnu teh nangai hai maw?\nGen-Z – Ka nu le pa cu in seherh tukding ka phang ih direct in ka phone tuk hai lo. Nan, kan nu cu ka biak ringring. Ka thuhla khal a mah in ka nu le pa hnen ah in simsak ṭheu. Ka ngai hai tuk caan ahcun Vansang cuan in an hmuithlam ka cuangter. A caan le phone ih an zuk ka zoh ṭheu. Ka ngai tuk caan ahcun Vansang cuan in kei mah ten ka hnemaw ṭheu …. Kimciang in hinah Video zoh …\n← US ih um Chin raltlan lakih Stanford University kai hmasabik tuding Mai Biak Ṭha Hlawn\nChindwin Tipikap ihsin Ralhraang le PyuSawHtee pawl ciilnuai tuar →\nRalhraang bawi Soe Win cu a dam kelkel lai


“Na Mang Ah Rul Na Hmu Asilen A San” – Meifar\n“Na Mang Ah Rul Na Hmu Asilen A San”\nDecember 8, 2021 admin Lawrkhawm 0\nMang thuhla zingzoitu Lauri Loewenberg in, “Ramsa lakah rul hi mang ah kan hmu tam bik. Minung kiangih um ringring, innvulh uico, zawhte aiin rul hi kan hmu tam sawn. Rul cu tur nei a si ruangah mang ṭha tuk cu a si lemlo ṭheu” a ti. Lauri Loewenberg ih simfiangnak…\n(1) Na mang ah rul na hmu ih na rak ṭih tuk: Na mang ah rul na hmu ih na rak ṭih tuk, na tlan ciamco. Rul in a lo dum asilen a takram ah ralrinten um aw. Miṭha lo maw, damlonak, boruak ṭha lo cu na lamah ara pan rero lai ti a lo khihhmuhtu a si.\n(2) Na taksa parah rul aum: Rul in na ke arak ngerh, na hngawng a ngerh. Na taksa parah rul arak um asilen na harhdamnak a ṭha lo. Na taksa sunglam a diklo, na thisen fehdan lamzin a diklo ti lo simfiangtu a si ih na harhdamnak a ngai poimawh zet a ṭul.\n(3) Na mang ah rul na hmu leuhleuh: Na mang ah rul na hmu leuhleuh asilen na kiangkap ih um pawl lakah fimkhurten tlangleng aw. Na hnaṭuanpi, na nupi/pasal karlakah remlonak, huatawknak aum ti lo simtu a si. Asilole na kiangkap ah boruak sia a herkual rero lai ti lo simtu a si.\n(4) Na mang ah rul ṭihnung zet na hmu: Na mang ah rul ṭihnung zet, tursia nei pawl na hmu asilen na hringnun ah red light aum ti lo simtu a si. Miṭha lo, boruak sia in a lo naih vivo ti lo simcia tu a si ruangah ralrinten tlangleng aw.\n(5) Na mang ah rul ṭihnung lo na hmu: Na mang ah rul ṭihnung lo, tur nei lo pawl rul na hmu. Rul na hmu nan na ṭihnung lo tuk asilen a takram ih na ṭih zet mi thil cu na zum vek arak si lo ding, na zum vekin a ṭihnung lo ding. Miṭih zet mi na nei, boruak sia tong ding na ṭih tuk nan na va tong ngaingai ahcun zianghman arak si lo. Ṭih ding zianghman aum lo ti theihternak a si.\n(6) Ihkhun ah rul na hmu: Ihkhun ah rul na rak hmu asilen na pomlai nupi/pasal karlak ah thilṭha lo, thildik lo aum ti lo simtu ciikhat a si. A caan ahcun nangmah khal na nupi/pasal hrangah mi ṭihnung na si ti lo simtu a si.\n(7) Na hnaṭuannak ah rul na hmu: Zan na mang ah na hnaṭuannak ah rul na hmu asilen na hnaṭuanpi lakah nangmah lo remlotu an um. Hnaṭuannak ah buainak, sinpi lonak a thleng thei.\n(8) Rul-var na hmu: Ahmaisabik ahcun na rawng duhmi thawn khal tuait a ṭul, ṭhimnak ah rawng var na duh asilen thilṭha lam a si ih rawng-var na hua tuk asilen thilṭha lo lam khal a si thei. Na mang ah rul-var na hmu asilen nunghram thar na thoksal ding tinak a si. Asinan na rak ṭih tuk asilen na hringnun ah thlen awknak danglam zet aum ding tinak a si, pangaiten na hmu a si ahcun thilṭha lam a si ih boruak thiang thar na hawp cing ding ti lo simtu a si.\n(9) Rul-sen na hmu: Na mang ah rul-sen na hmu asilen ralring aw. Na hringnun ah red light aum ti lo khihhmuhtu a si, na kiangkap um minung asilole boruak umdan kha zohfiah vivo in thil tuah aw.\n(10) Rul-hring na hmu: Rul-hring cu thikthusia lam a khihhmuh. Na kiangkap um pawlin an lo thik, asilolen nangmah in na thik tla a si thei. Na hringnun ah thikawknak a thleng cing ding, asilolen a thleng zo khal a si thei.\n(11) Rul in a lo cuk: Rul cu an ngainat um lo zet, rul cu boruak ṭha lo, damlonak khihhmuhtu ciikhat a si. Asinan, na mang ah rul in arak lo cuk asilen na damlonak, boruak siava cu a ziaum thlang ding ti lo simfiangtu a si. Mang ah rul cuk tuar cu thilṭha lam a si thung.\n(12) Rul in midang arak cuk: Na mang sungah rul in midang arak cuk asilen rul cuk cu thilṭha lam a si tin kan tarlang zo kha. Cun zanmang ah midang cu kanmah tinak tla a si ṭheu, zanmang ah kanmah cu direct ih kan langlo caan khal aum\nSwitzerland Ram Ah Mah Le Mah Thataw Duhtu Pawl Cu Zianghman Naa Tuar Ṭullo In Thatawknak Cet’Bawm An Tuah\nKalay Mipi Kilhimtu Pakhat Cu A U Ruak Vui Dingin Ava Tlung Ih Ralhrang Pawlin An Kai >>>


Daihnak thleng seh | VCTH\nDaihnak thleng seh\nHome » Cahram » Daihnak thleng seh\nBy vcth on January 31, 2016.\nVoikhat ah Cozah hnaṭuan pinsin Putar pakhat cu Phunsangtlawng pakhat kiangah a ṭhawn aw. Tlawngta tlangval huatsuak hoklak burkhat cu tlawng ṭum tinten putar pa inn kiang ihsin hnawmpung pawl, pungsia pawl nazi hret sung hrawng an tum sak ringring. Tlangval pawl cu putar pa an hnaihnok ngah mi kha nuam an ti zet. Cuntin tlawng ṭum tinten an tuah, thlakhat lai a si thlang.\nPutar pa tla cun pakhat khat ka tuah a cu tiah a ruat. Voikhat cu tlangval pawl tong dingin a timtuah. Putar pa cun tlawngval pawl hnenah, “Hey, val le uh, nan ti ṭha nasa. Nan pung tum mi awn ngai nuam ka ti zet. Kei tla ka tlangval lai ih ka paih bik mi cu hi vek a si. Curuangah nazi pakhat $5 ka lo pe ding. Zangfah ten nan tlawng ṭum tinten in tum sak uh,” tiah a ti.\nTlangval pawl cu an lungawi zet. Zarhkhat a rei hnu ah Putar pa cun, “val le uh ka pinsin ka khop kham nawn lo, ka fa le pawl in le peisa in kuat nawn lo. Curuangah nazi pakhat ah pia 50 lawng ka lo pe thei ding,” tiah a ti. Tlangval pawl an hotu pa cun thinheng nawn in, “ziang vekah ha in neih, nazi pakhat pia 50 hlawh ti cu, kan caan cem meimei, hih hna kan ṭuan lamlam nawn lo ding,” tiah a ti.\nCuticun putar pa cu thawnvang um lo in dai ten a um thei pan lo maw.\nRonmi: Let there be peace, Gentle Spaces News


Mai Fanu Rori Zuartu Nu Pakhat – Times Of Chinland\nJanuary 14, 2019 Times Of Chinland Burmese 0\nMyanmar khawpi Mandalay ah nunau kum 13 mite cu China ih zuar dingin mawtaw thawn phurh a si ih mi raltha pawl cun zuar dingmi nunau nute cu an runsuak ngah. Kum 13 nute zuartu hi misual an si ding tiih ruah a silai ah amah hringtu Nu rori a rak si ih a tapa thinheng tuk cun a Nu siatsuah a tum phah.\nMyanmar ram Rakhine ramthen ah sungkua pakhat harsa zet cu pa nei nawn lo an si bangin an Nubik Daw Ting Ting Aye in fanu kum 13 mi le a U mipa pakhat a hmeihpi. An harsat tuk ruangah a fanu cu palastic hawl theu ih a upa khal kuli hlawh ringring a si. Nikhat ei ding hawl cop an si ih rethei zet sungkua an si.\nNikhat cu Daw Khin San Myint timi China puaisa cu Nu Ting Ting Aye inn ah a thlengih an fanu thuhla cu an reltlang. Nu Ting Ting Aye cun a fanu kum 13 mite cu Daw Khin San Myint hnenih zuar dingin a lungkim ih sumpai tamzet an hlan aw.\nNunau nute upa cu hnatuannak ihsin a ra tlun tikah A Nu Ting Ting Aye in kan harsa si na nau hi Mandalay rawldawr pakhat ah hnatuan ve seh, a hnatuannak ding hrang a Pinu khal ka befel thluh zo ruangah va thlah aw a ti ih tlangval pate khal ziangthei loin a nau cu Mandalay ah a thlah . Asinan a unau nu cu zuar dingmi a rak si ih puaisa kut ah a retmi a rak sinawn.\nMandalay ah nunau kum 13 mi cu China ram ih zuar an tum laiah runsuah ngah a si tiin thu a thang ciamco tikah Rakhaine ram ih um Nu Ting Ting Aye tei khua mi pawl khal in an rak thei ve ih Nu Ting Ting Aye cu an simthei. na fanu an siko an ti nan, Nu Ting Ting Aye cun ka fanu a silo ,anih cu rawldawr ahsi hna a tuan tiin a rak pha ciamco. Cuti Nubik in a fanu thuhla dik lo zetih a rel ciamco tikah nasa zetih zingawi a si ih thudik an theihsuah phah.\nMai fanu rori zuartu Nu Ting Ting Aye cu palik pawl in an kaifel tikah suithi tamzet a rak lei zomi khal hmuhsuah a si . Afapa cu a Nu’i parah a lungawi lo zetih A nu thairal khal pawi tinak a nei nawn lo a si.


Jordan ram ih Hnaṭuan, Kawlram mi hruaitlung | Falam Online Media\nJordan ram ih Hnaṭuan, Kawlram mi hruaitlung\nCovid 19 ruangih harsatnak tongtu, Jordan ram ih hnaṭuan Myanmar ram mi mipum 140 pawl cu Kawlram cozah tawlrel nakin MAI vanzam thawn an va phur ih, tui`zing nazi 4:45 ah Yangon airport ah tluangten an thleng thei zo thu theih a si.\nTel Aviv embassy official in The Irrawaddy media hnen ih a sim mivek a si le Jordan ram factory ih hnaṭuan, kawlram mi mipum 3500 hrawng an um ih cupawllak ihsin mipum 400 hrawng cu hnaṭuannak contract cemzo nan Covid 19 ruangih khualtlawn khamnak raungah Jordan ram ah an tang hrih a si.\nCu pawl cu Myanmar ram ih hruaikirsaal dingin kawlram cozah in a tawlrel ih voi 2 nawl in, an nawl tum.\nTu ah, Jordan ram in Myanmar ram ih hruaikiir saaldingmi mipum 400 sung ihsin mipum 140 pawl cu Myanmar Airways International vanzam hmang in an hruaitlung zo ih a tanglaimi pawl cu July 23 ah an hruaitum saalbet a si.\n← Thih Khat Ka Luat Ni\nCovid 19 nathrik kaai an um ruangah Mink rannung 92,700 Urthat tum →\nMisualrual in Kyat ting 800 luan phurtu Bank mawṭaw tlanpi\nKhawmi 25 that tuar thu ah KNU ralbawi 2 hnaṭuan bangter


Hmuh Theih Lomi A Kut - Chinland Today Media\nHmuh Theih Lomi A Kut\nOctober 13, 2012 12:02 am·0 comments\nBible Siar Ding: Job 9:1-11\nZumnak neih timi cu kan ruahsanmi kan ngah tengteng ding ti zum le\nkan mit ih kan hmuh thei lomi a um rori a si, ti zum khi a si.\n– Hebru 11:1\nNa theihmi hmuahhmuah ah thudik le dingfelnak zianghman um loin, na hmuhmi zate khal thuphan hlir a si tikah ziang na tuah pei?\nJob ih harsat buainak a ton caan hi a zate’n zoh-niamnak le thuphan puhnak hlir in a khat kan ti thei. A dinhmun cu a biakmi Pathian le a renmi a Bawipa in amah dokalh le hrem ih lang vek khin a um thluh. Harsatnak sung ihsin luat theinak dingih a thlacamnak tla zianghman theih sak lo le leh sak loin an um ih thinnatnak tilet le tisuar ih a nuainam laitak a si. Mifel Job in Pathian ih umpinak le bomnak a ttul laitak ah hmuh thei lomi Pathian ih hmuh theimi kutcak cu khui ah so a um?\nPathian ih kut cak cu Job parah hremnak vekin lang hmanseh, Job cun Pathian ih thinlung sungah thudik a um ko a si timi a zumnak le a rinsannak cu a thlahphoih duh hrimhrim cuang lo. A dinhmun cu siazet hmansehla, Pathian a rinsannak cu fekzet in a kaihnget ringring thotho a si.\nKan dinhmun le kan kiangkap ih thilcangmi in kan hmuh thei lomi Pathian kan rinnak hloter zikzik ih a um caan ah ziang kan tuah? Kan ruah daan vekin Pathian kutcak cu kan hrangih a lang lo tikah kan rinnak (faith) kan hloter pang maw, asilole Pathian ih thinlung hawl in Amah hnenah kan naih sinsin?\nCumi parih kan thulehkirnak (answer) in kan thupittermi le co-u (priority) kan pekmi a langter – Pathian ih kut maw kan zoh, asilole A thinlung sawn?\nKa duhdawtmi Bawipa, Na kut cak ka hmuh ah siseh, hmuh lo ah siseh,\nNang cun dikzet in ziangkim na tuah ringring ti thei thei dingin in bawm aw.\nHarsat buainak le thinpit mangbang ka ton caan ah,\nPathian ih kutcak maw, A thinlung sawn ka hawl ttheu?\nHmailam Hrangih Thazaang Thar Laaknak


Duhdawtnak a si (sim tu - Rev. Fr. Pius Cung) | Radio Veritas Asia\nDuhdawtnak a si (sim tu - Rev. Fr. Pius Cung)\n“A hmun ringring mi thil pa (3)”\nSim tu - Rev. Fr. Pius Cung (September 16, 2020)\nSiarding: 1Cor 12:31-13:13/ Saam 33/ Lk 7:31-35.\nTuisunni tiang nunnak le cantha in petu Bawipa a hmin thangthat si ko seh, Amen. Leitlun pek mi si lo Jesuh ih pek mi hnangam daihnak, Thuthangtha ngaitu nan zate par ah a thar in thleng hram seh. Sep 16 ni ih Bible cathiang siarmi 1Cor 13:13, ih, “A hmun ringring mi thil pathum an um ih zumnak, ruahsannak le duhdawtnak an si; himi lak ah a tumbik mi cu duhdawtnak a si” timi thuhi ruat khawm tlang u si.\nThlarau thulam sim hrih loin, lei tisa nunnak men hmanah zumnak, ruahsannak le duhdawtnak cu kan neih ringring mi le kan hman ringring mi a si. Thuthimnak ah ruah a sur ding ti kan zumih vainim kan tuh, a vuiding, a pum ding, fang an nei ding timi ruahsan nak tumpi thawn kan thlo, kan vur. Vainimpum le rawl thar sungkimten duhdawt aw zet in ka ei tlang. Nufa le unau sungkhat duhdawtnak ruangah bangzet in hna kan tuan. Sumpai sinpi deuh cun kan nuam in, kan cangkang deuh ding ti ruahsannak, le zumnak khal kan nei. Duhdawtnak, zumnak le ruahsannak cu then theih lo in, an kop aw tlang ringring. Kan thlarau hrang tla ah cun zumnak, ruahsannak le duhdawtnak cu a thupi sisin. Ziangruangah a thupi tuk ti le kumkhua ih hmun ringring ding mi an si ruangah a si.\n1. Zumnak: Pa Pathian, Fapa Pathian Jesuh Krih, le Thiangthlarau Pathian ih pumkhat sinak le hnatuan tlangnak cu kan zumnak hrampi a si. Cun Catholic Pawlpi ih thuzirh mi pawl khal kan zum a si. Ziangruanah ti le Pathian in hna a tuan tik ah minung a hmang theu ti cu thukam hlun le thar, kan Bible sungah tampi kan hmu. Jesuh khri khal in a dungthlun tu pawl 12 hmang in Pawlpi hram a din a si. Sancem tiang hmunding khal in thu a kamta a si. Cu ruangah Catholic Pawlpi ih thuzirhnak cu Thiangthlarau ih umpinak thawn Pathian ih in zirhmi a si ih a dik, a hman, zum tlak le zumh rori dingmi a si. Kan zumnak cu, a za teih a thiamtu thlacamnak sungih zumnak hrampi 12, le zumnak thla camnak sungah fiangte le famkim zet in kan hmu. Catholic krifa pakhat kan si cun zumnak hrampi 12 thlacamnak le zumnak thlacamnak cu cauk zohlo rori ih kan siar, kan sim thei rori a tul. Midang ih Catholic zumnak in suh khal a si le a hmaisa bik ih kan sim dingmi cu zumnak hrampi 12 hi a si. Baptism, tikholhnak kan ngah lai ih zumnak kan phuanlangh lai khalah himi 12 a tel thluh. Curuangah zumnak hrampi 12 hi, thlacam ih cam in simaw, tongfang le thu rel ih rel in simaw kan ngah, kan thiam tengteng dingah a thupi tuk.\n2. Ruahsannak: leitlun tisa hrangih ruahsannak thawi kan nun bangtuk in thlarau lam khal ah ruahsannak tumpi le tampi kan neih a tul. Ruahsannak thlacamnak sungah thu pahnih in zirh. Leithlun kan nun sung ah Bawipa ih zangfahnak ka co ringring ding ti le leitlun kan nun a cem tik khal ah kumkhua nunnuamnak ka ngah ding ti mi a si. Pathian theilo tu pawl an beidong le an thinpih can hmanah zumtu pawl cu ruahsannak tum pi nei ringring tu ding kan si. Ziangruang ah ti le, in sersiam tu le kan nunnak a nei tu, thaw in pe tu kan Pathian cu, vate le saram phunkim khal rawl khop in a cawm ih thingkung, hrampi khal mawi zet le hmuizet in a kilkhawi. A mai hmuisam keng, a kutsuak a fa le kan hrangah uimi a nei lo, supmi a nei lo. Tisa hrang maw thlarau hrang maw ziangbik ha kan tul. Bawipa in in zoh men lo. Harnak le vansan pittawp tlungko seh, Bawpa ih bawmban lo ding tiang in kan hla lo, in bawmthei lo ding tiang in kan phur a rit lo. In bawmthiam lo ding tiang khal in kannunnak a hnok thluh lo a harluan lo. Saam 23:6, ka nunsung hmuahhmuah ah, thatnak le duhdawtnak cun i thlun ringringding. Bawipa ih inn ah kumkhua in ka um ding in ti. Kan umnak ding leilungpi sersiamtu kan Pathian cu, kan umnakding inn khan rem ding in vancung ah a kai. Curuangah leithlun kan nunnak hrang siseh nehhnu san kan thlarau nunanak ding hrang khal siseh, ziangziangkim ah ruahsannak tumpi le ruahsannak nung nei ringring u si.\n3. Duhdawtnak: zumnak le ruahsannak cu duhdawtnak parah a hmun, an thum aw. Duahdawtnak hi a hrampi bik a si. Duhdawtnak a um a si le zumnak le ruahsannak khal a fek vivo. Zumnak mal pawl le ruahsannak malpawl, ol tete ih beidong thin harmai le biaknak lam ih vaivuan hlotlau mai pawl cu duhdawtnak fek ten a nei lo tinak a si. Jesuh krih le a thu le hla duhdawtzet phawt hi cun zumnak le ruahsannak cu a thang, a karh, a par vivo si mai. Pathian duhdawtnak le innhnen duhdawtnak cu thukham famkim nak a si ti khal Jesuh nih in zirh. Leitlun tisa lamih duhdawtnak co le pek kan duh, kan thiam vek in kan Bawipa kan Pathian hnen khal ah kan duhdawtnak hi tampin, napin langter sin u si. Kaa men ih duhdawt si lo in tuannak le nun zia in langter sin u si.\nPaul nih “himi lak ah a tumbik mi cu duhdawtnak a si” a ti. Vancung kan thlen tikah kan zum rero mi thumkom Pathian cu kan tong kan hmu ding, kan ruahsan mi sankhuk nunnak khal ka co dingih duhdawtnak cu Pathian le kan lakah a nung ringring ding, a fek sinsin ding. Kan zumnak le kan ruahsannak cu a famkimnak kan co ding ih duhdawtnak cu a pehzom vivo bet ding. Tuini thuthanghtha Lk 7:31-35 ah, zumhtlak kan si lo zia, duhdawtnak kan neih lo zia a lang. Jesuh ih ruahsannak khal famkim ter thei lo lawnglawng kan si thu kan hmu. Raulpi pawl nih lungawi hla sak khal ih lam duh lo le riahsiatnak hla sak khal ih tap duh lo pawl, Jesuh san khalah an rak tam ih kan san khal ah cu vek thotho. Nang le kei kan tel lo ding a thupi tuk. Duhdawtnak a nei tu cun mi ih lungawinakah a lungawipi ih, mi ih tahnak ah a riahsiat pi ve. Tipil petu Johan dodal pawl cun Jesuh khri khal an hnong thotho. Ziang tivek zawngkhal ih nunsim theihlo, remh theih lo an rak si. Kan zumnak le ruahsan nak a fek, a karh sin theinak ding hi midang le thudang puhmawh rero a tul lo. Bible ca thiam le zirhtu tha le cabu tha tengteng a tul hran lo. Duhdawtnak tumpi neih cun a dang khal a thanglian ter theh mai. Kan zumnak le ruahsannak thanglian ter in Bawipa kan duhdawtnak hi thuk vivo, na vivo hramseh. Bawipa kan duh dawtnak ruang in kanzumnak le kan ruahsannak khal hnetkhoh thei sin vivo hramseh.\n“A hmun ringring mi thil pathum an um ih zumnak, ruahsannak le duhdawtnak an si; himi lak ah a tumbik mi cu duhdawtnak a si” Amen.


Kanye West boot thar Hmin ah Muslim mipi LungAwiLo | Falam Online Media\nRapper Kanye West boot thar suah mi hmin cu Muslim biaknak hmuhsuam hrim a si ti`n Muslim biaknak mipi lungawi lo.\nYeezy Boost 350 V2 Israfil-Asriel timi boot thar cu Addidas le Kanye West komaw ih suah mi a siih Israfil le Asriel timi Muslim biaknak vancungmi hmin pahnih an pek ruangah biaknak lam hmuhsuam zawngah lakin, Muslim mipi an lungawi lo.\nAn lungawi lo nak pawl cu social media ah an tarlang ih a hmin thleng lohli dingin an ngen.\nMipakhat cun “Israfil cu Muslim pathian ih rinsan zetmi vancungmi hmin a si. Ṭhuṭhen ni a thlen tikih Tawtarawt phaw tuding a si. Asriel khal angels of death a siih Israfil thawn pathian ih rinsan zetmi vancungmi an si. Curuangah hih boot hmin cu Muslim biaknak hmuhsuam in pek hrim mi a si. An hmin thleng in ngaithiam nan dil lo a si le Kanye West in fan tamzet a sung phah dingih Addidas company khal, Muslim mipi pawl in an hua phah thluh ding” ti`n a ngan.\nTuhlan khalah Kanye West nupi Kim Kardashian in hivek phung deuh buainak a rak tong dah.\nA mah cun Skin-tight thar a suah mi hmin cu Kimono ti`n Japan numi pawl hruh ṭheu mi thuamhnaw fual hmin a rak pek dah ruangah Japan mipi an lungawi lo ih a hmin thleng dingin an buaipi ruangah official in a suah nak ding ni 6 duh ah a hmin a rak thleng dah zo a si.\n← Kum Khua in Covid 19 a Um Caamcin Ding – Professor Mark Walport\nThuṭhen zung ih Hni ring tuk ruangah Thawng an Thlak (VIDEO) →


Kaihruai Saalnak - Chinland Today Media\nJanuary 20, 2010 12:13 am·0 comments\nBawipa cu Josef hnenah a um ih a hrangah ziang hmuahhmuah a tluang thluh. Josef cu Ezipt mi a bawipa ih inn ah a um. -Seem. 39:2\n– Seemtirnak 49-50\n– Matthai 13:31-58\nPiano tum thiam Leon Fleisher cu kum 16 a kim tikah New York ih a duhmi awnmawi thiam pawl thawn Carnegie Hall khanpi sungah mipi hmai ah awnmawi hmaisabik a tum. Ramdang pawl thawn zuam awknak khal ah mit-hmai a ngah vingvo ih leitlun ih a tthabikmi awnmawi le hlasak puai pipi pawl khal ah a tum vingvo. Hmanseh a kum 37 ah thahri lam natnak a ngah ih a vorhlam kut a zeng. Piano tum thei nawn loin caan tawkfang a um hnu ah piano hnakin awnmawi ka duh sawn a ti ih music lam zirhtu a ttuan.\nKan sunmang a siat tikah ziangti’n kan um ttheu? Jakob ih fapa duhbik Josef cu a u le in sal ih an zuar tikah (Seem.37:12-36), amah le amah zaangfah aw in a thlahdah aw thei nain cuti’n a nung lo, Pathian hmai ah felte’n a um. “Bawipa cu Josef hnenah a um” timi ttongfang veili rori kan hmu (Seem.39:2, 3, 21, 23). Zohtthim tlak ih a nun ruangah “Pathian in a umpi” ti hi Izipt ram ih a renmi pawl khal in an theithiam.\nKan sunmang hnakin Pathian kan duh sawn maw? Josef cu a neih cia hmuahhmuah le a sunmang an hloral ttheh ruangah a riah a sia thei men. Sihmansehla a ruah dah lomi ah Pathian in a ko ih a kaihruai. Tuih sun ah Bawipa in kaihruai in duh. Amai’ kaihhruai mi si kan duh maw?\nKa duhzetmi tumtahnak pawl hi an peeng thei men,\nKa ruahsannak pawl khal an hloral thei;\nHmanseh ka Bawipa in i kaihruai dingin ka rin ngam ding,\nZiangahtile Amah in lamzin a thei.\nKhawkhannak cu na nei ko ding,\nasinan na tuahmi pawl lam lo hruaitu cu Pathian a si.\nTikcu Le Caan\nA Tthehtu pawl


Mi Hmuh Lo Hnattuantu - Chinland Today Media\nApril 13, 2010 11:39 pm·0 comments\nKan ruangpi hi pakhat asinan taksa tthen tampi an um ih cuih taksa tthen pawl ih hnattuan cu an bang aw lo. – Rom 12:4\n– 1 Samuel 25-26\n– Luka 12:32-59\nKa kut-tin pawl ka ceimawilai ah ka vorhlam kut ka zoh ih ka zaang a fakzet. Hna tambik ttuantu asinan ka kehlam kut sawn in tuamhlawm le ceimawinak tam deuh a ngah. Ka vorhlam kut in ka kehlam kuttin pawl tinsen sii mawizet in a hnih, asinan ka kehlam kut cu thil tuah a thiam lo ruangah tthate’n a tuah sak thei lo. Ka vorhlam kut ih tinsen sii cu a rual aw lozet ttheu. Vorhlam kut hi ttha sawn in hna a ttuan na’n kehlam kut in ttha deuh ih tuamhlawm le upat a co.\nKa kut-tin ka tuamhlawm awklai ah, thu pakhat ka ruat suak. Kan kawhhran sungah mi tampi cu hnattuan thiamzet an si ih anmah ruangah midang pawl mit-hmai an neihter. Asinan hih hnattuan cakzet pawl cu theih an si lo. Hivek in hna ttha te’n a ttuantu pawl lom an co lo cu attaza lo a bang.\nAsinan tangdornak thinlung nei zumtu pawl cun, cutivek in an ruat lo. Midang pawl an sunsak ih hmaizahnak an pek (Rom 12:10). Ziangahtile midang ih an hmuh lomi Pathian in a hmuhter hngai ih laksawng a pek hngai ding ti an theih ruangah a si (Matt. 6:4,6,18; 1Kor. 12:24).\nHarzet ih hna na ttuanmi midang in hlawknak an ngah maw? Na thanau hlah, Pathian in, “mi hmuh loin” hna a ttuantu cu leitlun ah hmuh thei in a ttuan man a pek ding a si. – Julie Ackerman Link\nPathian hrang kan ttuanmi cu,\nMi ih lom tlak lo a si men ding;\nHmanseh Bawipai’ hmai kan din tikah,\nTtuan man in pek leh ding. – Sper\nKhrih hrang ih hna zianghman a ttuan lotu cu,\nAmah in a theihpi ve lo.\nThingtheirah pawl Ih Siangpahrang\nA Dik Lomi Thil


Levi Sap Nei Thang hmaiton thusuhnak - Chinland Today Media\nNovember 29, 2008 3:46 am·0 comments\nQ. Nargis tuarnak Delta area ih na bomnak pawl in sim thei pei maw?\nSapte: Aw, sim thei ee. A thok lam cu an ei ding, in ding pawl kan pe bik. Buhfai, kha-suan, kalape tivek rawl a ro vial kan pe thei ih thla hnih hrawng a rei cun hang hnah, hang rah kan ngai tuk an tiih kawpi hlum, aa-lu, kawl haang tivek Yangon in kan hun phurh. Cumi tikcu hrawngah beel, u-kaang, thuam hnaw, pa-kaan, haai tiang kan pe thluh. Kan zohmi khua pawl ah kan pek, Delta ih um an zate cun an tamtuk ih kan pe cawk lo ih.\nQ. Cuih khua pawl cu ziangti’n nan hril?\nSapte: Kan rak hril dah lo. Pathian remruat kan ti pei cu. Amah te’n a rak contact aw ngah thluh. Anmah in in ra hawl maw, rinlopi in khawsung lamzin ah kan tong maw, hnamdang biak inn ihsin khal in ra ko tivek, khativek in a rak remcaan daan kha Pathian remruat ka ti duhnak cu a si.\nQ. Aw, inn nan sakmi pawl kha teh…?\nInn kan sak sakmi hi inn 1000 leeng a si zo. Sumpai in inn sak man lawnglawng ah ting 7000 leeng a si zo…, adang kan bommi tel loin inn sak man lawng ah ting 7000 a luan zo.\nSapte: Inn nan sak daan tla theih kan duh hrih.\nSapte: aw, concrete foundation a si. Phar le zial kha thing a si, cule raangva khuh thawn a si. Cozah in design a nei ciami si.\nQ. Na hna`uannak le na rank khal theih kan duh ee.\nSapte: S ih ka hna`uannak maw, hinah ih ka hna`uannak sawn?\nSapte: Aww, a bangrep lo ti…sile a zate’n kan ti pei cu….\nSapte: si, a bangrep lo. U.S ih ka `uanmi cu thudang, hinah ih ka `uanmi cu thudang. U.S ahcu Bible tlawng ah tla ca ka zirh, ka pasal hna`uan cu adang. Mi in in sut le cu cazirhtu ka ti lemlo. House wife, inntek nu, ka ti hai men. Na inntek nu rank cu a phun a dang ual ti’n mi in in ti `heu.\nSapte: U.S ah cazirhtu na si na’n hinah ih harsat pawl hrang ah foundation vekin na tuan sak tinak maw….\nKhami kan foundation cu hih Nargis harsat pawl hrang ah tuahmi a si lo. Nargis hlanpi ah ka fanu ih hmin in foundation kan rak tuah zo. Amai’ ro comi amai’ sumpai in si… Cucu Karen le Laimi kan bawm ding timi thinlung a um cia. Siizung kan sak sak ding, sii thilri kan lei sak ding timi tla kan tawlrel zo. Karen upa pawl thawn khui ah siizung sak ding timi tla kan rel zo. Laitlaang khal ah vankau siizung hi a thar in kan sak ding kan ti na’n ruahnak in petu saya pakhat in a thar sak saal cu a `ul lo ding, thilri asile a `hasawn in ti ih thilri in kan thok tum hmaisa. Cumi kan tawlrel rero lai ah Nargis a ra.\nQ. Cutik ah Emmanuel foundation hna`uannak cu Delta area lam a hoi ah a cang si pei cu ti….\nSapte: Aw, Delta lam ih kan va fehnak khal ah Karen pawl thotho an va si tik ah kan hna`uan hmuitinmi sung ah a tel thotho.\nQ. Falam siizung bawm ding thu teh ziang dinhmun ah a um?\nSapte: Si, inn sak sak hnak in thilri sawn an ti ih thilri sawn bawm thei ding dinhmun in cu a um. Cun ka thilri lei tummi kha kan cah sak zo ih, a ra thleng cing ding. A hmaisa bik ah Ting 250 man kan cah. A `ul daan daan in kan tuah vivo lai ding.\nQ. Acozah bawi upa won-kyi pawl thawn `uan tlaang nan si si khawh, kan cozah bawi upa pawl in Laimi pawl par ah ziangti’n in hmu….kan ram le miphun `hansonak ding ah ziang sunmang pawl in neih sak ti’n na ruat?\nSapte: Aw, ram leeng ih an thu ka theih mi le anmah thawn hma-ton ih thu kan rel tlaangmi khi a danglam nasa. Ramleng ahcun Laimi in hmuhsuam tuk, in nautak tuk, in ti rethei tu ti’n ka rak thei `heu. Keimah len Lai tlang ah ka um ngaingai dah lo ruangah ka rak lung hluahhlo vivo ko.\nAnmah ka vun tong tik ih, thu kan vun rel tik ah “Laimi in ziangtik hman ah in siatsuah dah lo, Khristian le an si fawn, raal in do dah fawn lo” in ti ih Laimi cu an fakzet. “An ram `hanso ter kan duhzet na’n a `hangso thei fawn lo. Khami in kan hnak in doh bik,” “Ramleng ih um na unau Laimi pawl va sim hram aw,” ti rori’n an ti.\nQ. Duhsaknak thinlung an nei ti’n na hmu kan ti pei cu….\nSapte: Si, duhsaknak an nei zet ko. Vei khat tla cu Laimi ka si fawn ih ka hna`uan hi Lai tlaang ih thok ding cu a mawi lo ding ee, mi nih Laimi a si ruangah Lai tlaang in a thok in ti ding ka ti. Cutik ah cozah bawi upa pawl in, “cuti’n a si lo, na thok ti si loin cozah in thok ding ah a lo diil ti’n ruat aw” in ti. Cunah cozah upa pawl thawn thu kan vun rel khal len an thinlung ah Lai tlaang a hartuk timi a um. o,HZmw khal a um lo lawlaw, Kachin le Shan ah tla cun a um ih an har lemlo. Curuangah Kawl ram ih harsabik cu Lai tlaang a si an ti. A pa hnihnak a dottu cu Ka yah a si an ti.\nQ. Lai tlaang hrang ih Cozah plan ah teh kan hmailam `hansonak ding ziang thu pawl a um ti’n na hmu?\nSapte: Chin state development chaiman a simi, ministry of religious ih deputy minister in, “Lai tlaang ah hivek `hansonak program kan tuah duh ih kan tuah thei hrih lo, nangmah in in tuah sak hram aw” ti’n project propasal in pekmi a um. Cucu cozah lam ih tuah duhmi a si, cule kanmai’ lam in tuah duhmi khal duh duh in kan tuah thei ko.\nQ. Cuih program pawl a hlawhtling theinak ding ah mipi lam in ziang pawl kan tuah cia sung ding ah a `ha ti’n na hmu?\nSapte: Tel khawm hluahhlo a thupibik ti’n ka ruat. Khimi cu anmai’ group ih tuahmi, himi cu khatei’ phuaih ih tuahmi tivek um loin kan `uan khawm hluah hlo ding a `ha. Atu tuah ding ih kan tummi khal kan hrang ah a um lo. Lairam hrang le Laimi hrang ah a siih in ra tel khawm hluah hlo kha a thupibik ti’n ka ruat. An ra telkhawm ding ti khal in ka zum. Ziangahtile rampi khal in hiti’n kan tuah hram pei tiih tuahmi planning an nei ih keimah hman in ka diil ciamco si cuang loin anmah lam in hiti’n ti ding, ti a sisawn tik ah Lai tlaang ka duh sak cia mi thawn a kaihciah si ko. Mah lam in harsatuk ih approch va tuah ciamco a `ul nawn lo. Anmah in lamzin kha an ong thluh. Cucu Pathian ih lamzin onmi rori a si ti’n ka hmu. Cun, Pathian hna`uan kan si ti khal an thei.\nQ. Aww, cucu Pathian hna`uan nan si, Khristian nan si ruangah ti’n phitnak a um lo si pei cu ti….\nSapte: Si, a um lo lawlaw..cun, khavek thu khal ka vun relpi len in relpi ve `heu. Tah`himnak ah, Lai tlaang ah thinglamtah an hlon ih pura an sak tum asile ziangah khavek mi thinglamtah um cia cu pura nan sak tum ti’n kei cun ka sut hluah hlo men `heu. General pakhat tla cun, ziang na `ong ding ti hngak in ka khur in ti ve. Tunai ih pura sak tivek thu ahcun &yfrd &yfz sut loin zianghman kan tuah lo in ti. Cutikah a thu um daan ahcun kanmah Khristian lam ih kan tlaksam sawn a rak si riangri `heu. Kan raal a `ha lo. Kan Pathian `ih loin milai kan `ih sawn ti’n ka hmu.\nQ. Atu ram sung ih a ummi kan mi, kan sa pawl kan `hansonak ding ih kan ke kar hmaisabik hi ziang a si ding ti’n na ruat?\nSapte: Kei cun Pathian hnen ih kiir kha thupi ka tibik. Ziangahtile ziangtluk cak in ram kan `hangso ter ding kan ti khalle mipi in Pathian hmai ih felnak kan hmu lo le a ngah lo. Thuhmaan vun rel asile, ka miphun pi Laimi pawl khal kan lung a awi lo men ding na’n, kan theih `ul ti’n ka ruat. Laimi cu Khristian kan si ko na’n refugee feh pawl khal in an thuanthu an thei aw ko. An nganmi an thuanthu sung ah, Pathian.. Pathian ti’n an ngan ko, “Khristian kan si ruangah, khami ruang ah….cumi ruangah” an ti. An thuanthu an thei aw ko. Atu paam a thlen tik ah Lai tlaang in a thok, Khristian ram in a thok. Hihi Bible ah a ngan sisi. Pathian a lungawi lo a si ahcun, khavek paam a thleng thei ti kha maw…Cunah, Pathian hmai ah, Pathian, kan sual a si. Kan sual in ngaithiam aw, kan ram in dam ter aw, kan ram `hangso ter saal aw ti’n Pathian hnen ih kan kir saal a `ul. Kan biaknak lam ih hotu pawl khal dik tak ih nun a `ul, ram leeng ih story an phuahmi pawl khal keimah rori hman in ka hmu, ka thei.\nQ. Kan miphun in fimzirnak lam ah kan feh daan par ih na opinion khal theih kan duh…\nSapte: Laimi mi tamsawn, ka hmuhnak ah maw,ca kha a thiam ding ai in a degree ngah ding in a zirtu an tam ti’n ka hmu. A degree a tam cu a `ha ko, a mawi ko na’n a degree in fimnak a pe cuang lo. Degree ngah tam len mi nih an upat ding ah an ruat si ding. Degree pakhat ngah vete’n hna`uan experience nei ding in hna`uan hmaisa loin Master le Doctor degree peh vivo an tum ti’n ka hmu. Ka ruahnak ahcun ca lam ah Fimnak a thupi vekin Experience khal a thupi ve. Mi in zosi na hna `uantu ding ah na duh tiih in sut tik len experiences neitu ka ti, a degree a saanglam in ka feh lo ding ka ti hai. Degree saangpi ngah ih experience neilo ai in, degree pakhat ngah ih experience neitu ka duhsawn.\nQ. Mitu ih kan thu laak saal sehla, Lai tlaang `hansonak hrangih in sim sung thei dingmi na program pawl theih kan duh zet….\nSapte: Aw, won-kyi pakhat in cun, cet zung um ding hmuahhmuah Lai tlaang ah umter kan duh in ti. Ziangahtile Lai tlaang in sumlut ngah theinak dang lamzin a um lo. Computer cet zung, Mirang leilung cet zung, cet zung um thei hmuah hmuah kha Lai tlaang ah phuan thei kan duh an ti.\nQ. Cuti’n asile cuih cet zung pawl cu ziangtik tikcu hrawng ah kan ruahsan thei pei?\nSapte: A hrekkhat cet zung cu lo theih lo in meisa (electric) a `ul. Meisa tuah ding in le a malbik ah kum 1 in kum 2 a rei `ul. Tukhal cet zung saknak lam ih expert engineer pawl thawn kan zoh tlaang rero. Cuih meisa thu tawlrel a si hnu cun a `ha cing ko ding. Adang pakhat cu Lai tlaang hi tourist site siter an duh. Kei cu culam cu a ruat hman ka ruat baan lo, pursum leilawn (business) lam a siih. Asinan tourist site siter an duhlam cu in ruah. Cun, cet zung hrang ih thilri `ulmi pawl hi Lai tlaang lamzin ih phurso ding a hartuk. Cucu Lai tlaang `hansonak dodaltu bik a si.\nQ. Na innsangpa ih hna`uan tla theih kan duh hrih.\nSapte: A hna`uan hi Executive Director of IHOP-KC a si. Thlacamnak lam, worship le hlasak pawl a tel thluhmi a si. Hna`uantu milai 1000 hrawng kan um. God tv channel in zaan laifang ihsin zinglam pa riat tiang kan prayer room, worship, kan biakinn kan ti pei cu…, kha kha an piah. Nikhat nazi 24 sungih nazi 10 sung kha kanmai’ hna`uannak an piah. Kan hna`uannak hi God tv ih Prayer department pakhat a si.\nQ. I Love Myanmar” hi, mi za-raan ih theihthiam thei ding in in sim thei pei maw?\nSapte: Aw, i Love Myanmar hi organization vekih tuah tummi a si hrim hrim lo. Kawl ram ka duhdaw timi langter nak ka duh menmen mi a si. Asinan’n i Love Myanmar ti’n website ka tuah tikah, ziang phuaih ti’n hmin kan nei lo. Cule khami i Love Myanmar ih kan hna`uan kha Emmanuel foundation ti’n ka fanu in a sponser mi a si. Kawlram hrang ih ka duhsaknak langter ding hrimhrim ka duhmi a si ih mi in i Love Myanmar pawl ti’n in ko, khati ih mi in in komi kha ka duhzet ve.\nQ. “I Love Myanmar” timi hmin cu zo in a pek, a mawizet si…ziang tumtah nak thawn rak pek a si ta?\nSapte: Keimah ih pekmi a si, a phuaih hmin in tuah tum tla a si lo ih, web site hmin a si. Web site ah Kawl ram ka duhdawt thu biazai tampi ka ngan ding ti’n ka ruat. Cucu a thoknak kan ti pei cu. Pakhat a ummi cu, Khristian kan si tikah, keimai’ experiences in maw, Khristian kan sinak in Buddist pawl thawn kan thleidang aw tuk. Kan seperate tuk. Tu tla Delta area ih kan `uan tik ah, Khristian pawl in Khristian pawl an bawm, an inn hnen ih Buddist pawl an bawm nawn lo tivek a um. Khristian hman ah mah kawhhran te cio lawng an bawm. Neta ahcun a Khristian lawng hman an zoh nawn lo, anmai’ sungtel pawl lawng an zoh. Cu a si tikah keimai’ duhnak kha khavek a rak si lo. Khristian ah kan ding hnget ko ding, atu kan fehnak khal ah kan thlen-inn cu Pastor inn ah kan thleng `heu. Cun, kan bom asile a khaw siir ih Buddist pawl khal an khua pawh in kan bawm. Khua pakhat ih zum lotu pawl in veikhat cu kan zate ih nulepa rori na si in ti, kan nu le kan pa hman in nangmah tluk in in ngaihsak lo in ti. Cutikah kei in, “kei, nan nu le pa ai in ka lo duhdawt ti nan theih asile khakha keimah ka si lo, ka Pathian a si” ti’n ka ti. Khati khan Pathian thu kha naa tuk ih sim ciamco si loin malte te’n mal te te’n khin maw, atu cu an khaw pawh in an harsat khalle Khristian Pathian hnen ah an ti ih thla an cam thlang. Cutik ah Khristian ti, in thei ko na’n Khristian kan si ruang ih an tlaan ding kha ka duh lo. Cucu approach tuah ding ih ka tumtahmi kan ti pei cu….\nQ. Kan casiartu pawl hnen ah thucah saknak in neihsak ta ding khal kan lo diil duh.\nSapte: Kawl ram upa pawl khal in Lai tlaang an duhsak. Cule, Pathian khal in a duhsak. Cu a si tikah kan mipi in Pathian `ihzah ding hi a thupibik si ko. Pathian hnen ah kan kiir le Pathian in kan ram a damter ding ih thluasuah a pe ding. Pathian kan par ih a lungawi lo a si ahcun ziangvek `hanso nak kan hawl khalle a hlawhtling dah lo ding. Cuti’n Pathian lungawiter ding ah keimah lawng in a ngah lo, mipi pumpi in Pathian lungawi ter a thupibik.\nQ. Hiti zat caan pek in na ruahnak in hlawmmi par ah kan lung a awi zet.\nSapte: A ngah ko ee, kei tla ka lung a awi ve.\n[Sapte interviewnak hi vankau arsi magazine Vol.11, No.2 (November issue) sung ta a si].\nPasal Ṭha Timi Cu\nDuat Hrangah Kei Cu A Tuartu Ka Si Ee!


ZESU IN THUPHAN A PER MAW SI? - Hre Mang\nZESU IN THUPHAN A PER MAW SI?\nThlipi daiter: Math. 8:26; Cutikah Jesuh cun, “Ziangah so cuticun nan ṭih? Nan zumnak a va mal so!” tiah a ti. Cule a tho ih thli le tilet cu dai dingin thu a pek; hmakhatte ah tili cu daitein a um sal.\nZesu tongkam pawlin ziangtluk zumnak ka nei mal ti i fiangter sal tikah ka tisa thinlung cawpcilh in ka ruangpumpi hi halral thawinak vekin maicam parah Pathian sunloihnak ah pek hi Pathian in a duhmi sisehla ka va duhso ka ti theu.\nNangteh cek aw fel hnik aw, Zesu na zum taktak maw? Zesu in i zumtu pawl nunah cun a lang dingmi tiah a sim vekin na nunah a lang ve maw? Kan insang, kan pawlkom, kan khua, kan ram, kan miphun, kan kawhhran, Khrih Zesu ka zum titu pawl nun zoh tikah Zesu cu thuphan per a bang pang maw?\n1) Nan hnenah ka um kumkhua:\ni) "Nan hnenah ka um ringring ding" a ti.\nMath. 28:20, Cule ka thupekmi hmuahhmuah thlun dingin va zirh uh. Hngilh hlah uh, san a cem lai hlanlo nan hnenah ka um ringring ding,” tiah a ti.\nii) "Pahnih pathum nan pumkhawmnak ah nan hnenah ka um ve asi"\nMatha. 18:20, Ziangah tile ka hmin in mi pahnih siseh, pathum siseh, nan pumkhawm tikah nan hnenah ka um ve a si,” tiah a ti.\nZesu thawn na nung ringring maw? Cawlhni khawm tinte ka lo umpi ding a tilo, "san a cem lai hlan lo ka lo umpi ringring ding" ati. Zesu um lovekin kan nung theu maw? Biaknak lam cangvaihnak phunphun, thusim thiam thatha, kan phur zet theu. Kan sung muril ah hngangam daihnak, duhdawtnak, lungawinak, nun luangliam thawn kan sungah Khrih a umzia kan nunah a lang maw? Kan nunah midang in Zesu hmuihmel an hmu maw? Miphun dang pawlin Laimi an hmuh tikah Pathian an cawimawi maw? Zesu an hmu maw? Kan hnenah a um maw? Kan hnenah a ummi Zesu hnakin kan lungawitertu thildang a um maw? Zesu hnakin kan duhsawnmi thildang a um maw? Infialmi vekin a thuthangtha sim ding kan sim maw? Kan nun an zoh tikah Zesu cu thuphan per a bang pang maw?\n2) Thildang hmuahhmuah ka lo pekbet ding:\nMatha 6:33; Cuhnakin Pathian Uknak le a felnak hawl hmaisa sawn uhla thil dang hmuahhmuah cu a lo pebeet ding a si.\nThildang hmuahhmuah pek kan si maw? Kan silo asile Zesu thuphan a per maw, kan hawlmi a diklo tinak asi! Zesu cu Pathian asi ih thuphan per thei asilo. Laimi Khrihfa ti aw pawlin ramdang feh, ramlian ah feh kan duh ih Malaysia ah kan feh tluk in aram le felnak hawlin harsa tuar, sumpai cem, Zesu hrangah tuar ngam sehla, missionary ah leitlun ramkip ah feh sehla Pathian in thildang hmuahhmuah in pek ko lo ding maw? Kan thlennak kipah amah Zesu thawn bulpak pehzawm pawlkom awknak hnakin thildang kan hawl lai maw? Aram le felnak hnakin thildang kan hawl sawn maw?\n3) Keimah izumtu cu a thinlung sung ihsin nunnak tiva a put ding.\nJohn 7:38, Ca Thianghlim in ‘Zokhal keimah i zumtu cu a thinlung sung ihsin nunnak tiva a put ding,’ * tiah a ti vekin a si ding,” tiah a sim.\nNa sung ihsin nunnak tiva a put maw? Zesu thuphan a per maw? Zesu cu Pathian asi, thuphan per thei asilo. Kan thinlung sung ihsin huham, khawruah, tongkam a suakmi pawl hi a theitu le a pehtlaimi pawl hrangah thunung tinung asi maw? Kan mai nun in a pehtlaihmi pawl parah, kan ciahnehmi pawl parah nunnak tinung a luang maw? TIkhur pakhat ihsin tikha le tithlum an suak tlang thei lo. Khrih zumtu pawl lungsung ihsin nunnak tiva nung a suak ding tiah Zesu in a simcia mi asi. Nang na thinlung sung ihsin ziang tiva a put?\n4) Keimah i zumtu cun ka tuahmi hi a tuah ve ding; hi hnakih thil mak sawn hman a tuah ding\nJohn 14:12; Thungaite in ka lo sim: Keimah i zumtu cun ka tuahmi hi a tuah ve ding; a si, ka Pa hnenih ka feh ding ruangah hi hnakih thil mak sawn hman a tuah ding.\nZesu in ka tlungthluntu 12, pastor, evangelist, missionary pawl atilo, "keimah i zumtu cun" ziang a ti? "ka tuahmi hi a tuah ve ding; asi, ka Pa hnenih ka feh ding ruangah hi hnakih thil mak sawn hman a tuah ding.\nCasiar tu lakah "Zesu ka zum" titu kan um pang maw? Na sive asile Zesu tuahmi vek, thilmak, Zesu tuah mi hnakih maksawn na tuahmi a um maw? Zesu maw thuphan per, nangmah? Zesu cu Pathian asi, thuphan per thei asilo.\n5) Tlanghman a tthawn ding.\nJohn 17:20; Jesuh in, “Nan zumnak a mal ruangah a si. Fiangtein ka lo sim: anṭam ci tia zumnak nan neih ahcun hi tlang hi ‘Hitawk ihsin khi tawkah ṭhawn aw,’ nan ti ahcun a ṭhawn ding. Ziang hmuahhmuah nan tuah thei ding a si,” tiah a ti. *\nAntam citia tal zumnak na nei maw? Na nei asile tlang na thawn ter dah maw? "Ziang hmuahhmuah nan tuah thei ding" ati. Ziang hmuahhmuah na tuah thei maw? Ka zum na ti fawn si ahcun Zesu maw thuphan per, nang mah? Zesu cu Pathian asi, thuphan per thei asilo.\nPathian in tuahter alo duhmi tuah thei lo dingin a lo khamtu tlang a um lai maw? Thiltha tuah thei lo dingin a lo daltu tlang a um lai maw? Na zumnak in a thawnter zo maw? A thawn hrih lo asile, zesu maw thuphan per, nangmah?\nKhawruah harza Zesu tongkam pawl hi Khrih zumtu pawl nunah lang hramseh!\nMark 9:24, "“Ka zum a si; ka zum kim lonak i bawm aw,” tiah a au ciamco." Hipa bangin zum ti aw cingin zum taktak lo, kan mai ruahnak fangfangah a hngat aw mi zumtu ti aw pawl, thinlung kekkuai in Pathian hnenah bawmnak dilin thlacam uhsi.\nKhrih ka zum tisi leitlunah Khrih hmin ti mualphotu men ah leitlun nun hnakin amai hnenah kan feh lohli a tha sawn lo ding maw?\nLeitlun hmun tintian, ram killi ah a thlengmi Khrih zumtu, Khrih in a duhdawtih amai nunnak rori in a runsuakmi Pathian fahniang le tla, Pathian in in umpi lo vekin kan thei aw pang asile in umpi lo asilo, in umpi zia kan thei lo, kan nunpi lo sawn asi theu. Kan thinlung sungah thildang in hmun kautuk khua a luah tikah kan thinlung sungah thildang duhsawnmi nuam ti sawnmi kan neih tikah, Khrih hnakin kanmai cahnak le sinak pawlkom ah kan hngat awk sawn ruangah Khrih ih Thlarau cu riahsia in kan umter ih amah thawn bulpak pawlkom awknak a cat sawn theu asi. Khrih duhbik uhsi, amah ah nuam aw uhsi, a duhmi tuah hi duhbik uhsi, a duhmi duh in a huatmi hua uhsi! Leitlun khuitawk ram kan thlen khal asile Khrih hmin ti mualpho tertu, Khrih cu thuphan per vekah cangtertu siloin Khrih ih mizia phuansuah awknak, a duhmi tuansuaknak hmanrua tha si sawn uhsi!\nKhrih Zesu in taksa in leitlun a um lai ah a tuahmi thilmak pawl hnakih thilmak mangbangza a phunphun amah zumtu pawl nunnak sung ihsin tuah a duh ih a tuah rero zo. Nang khal, na zum ih na sungah amah na lalter asi ahcun Zesu in a tongcia vekin na nunah a tuah tengteng ding asi.\nPathian Thlarau in a lo umpizia lo theihter sinsin hram seh; cuticun Zesu tongkam vek cekci in na nunah thleng hram seh! Zesu thawn thurual ringringtu si hram uhsi!\nPathian thu simmi rak ngai ve dingin rak khawm ve aw, lole online ah rak ngai ve aw.\nKhrih zumtu pawl, nan zate nun ah Khrih huham phuangsuak aw vivo hram seh!\n* Falam pi e sialso ti-ni kan nei lo\n* Meifar cu thimlakah van asi.\n"Falam pi e sialso duaini kan neilo" ti ah hla a rak saktu pawlih tesinfa pawl cun "Falam pi e sialso ti-ni kan nei lo" ti in hla an sak thlang. Ziangruangah? Dodal awknak, upa upathna thiamlo, hruaitu dungthluntu an um nawn lo, a burkhawm in um kan thiam nawn lo, kan lakah zo ih thu ngaiin zo ih dung kan thlun ding ti kan thei nawn lo, mahte mi fimbik vekah kan cang theh: Nulepa pu/pi lungfim upa pawl thurawn lak kan thiam nawn lo, fimthiamnak lamah Phunhra kai lai in Ph.D. le Master degree nei pawl parah saya tuan kan tum, thlaraulam mitdei hrih lo pawlin anmah thlarau rawlcawmtu zirh kan tum, tulsamnak ah bawmmi pawlin kanmah bawmtu hngawngtan kan tum, rilrawng pawlin kan pum a puar veten kanmah rawl petu thah kan duh, duhdawtnak Pathian riantu ih huatnak thlaicih kan tuh, Khrih ah pumkhat sinak thusimtu pawlin thentheknak kan suahter, dingfelnak le duhdawtnak hnakin lamtang tuah awknak cawisan asi, dingfelnak lamah khrihfa kan si nan pupa rirai bia pawl hman kan tluk nawn lo, hnam cimitnak, fehsualnak, daan le duun umlo nuntu khawsak, phunzainak, thiltha tuahmi hnakin siatsuahmi tamsawn, relsiat thangsiatnak, hi pawl hi santhar thuanthunung eisiattu nget, nathrik, khensar vek asi.\nTahtthimnak: Nunau nauhakte pakhat cu pawpi in a deh ih an inn hnuai ah pawpi in a sa a ei rero laiah nunau nu te ih pa cu meithal thawn "pacangtha ka si lo maw" ati ih hmuansungah thiahlei kapthat dingin a hacang a rialin thiahlei cu a dawi rero.\nKan miphun thuanthu siatsuahtu, Thlarau Thianghlim hnatuan daltu, ziang asi ti thei loin a thupibik kham/daltu ah a thupi lo sawn kan aupi, kan buaipi rero. Kan mipi tampi hellram lamzin ah an liam rero laiah doctrine le kawhhran pawlah kan buai; kan miphun thuanthu tong le calai nunphung zir thei loin kan um laiah "o" "aw" 'lalpa" 'bawipa" ah kan buai. Nauhak bik khalin mifim bik vekin hruaitu dodalnak tongkam a khaksuak zohzoh. Zuri khalin pastor sawlselnmak a zitcawk loin a thei. Santhar mino pawlin ram le miphun thuanthu nung tuahtha dingin pek awknak an ruat paih nawn lo, hnihsuak le nuamnung sernak, reilo te hrang nawmnak, mai bul hrang lawng an ruat. tvp.\nHudson Taylor in "The good is the enemy of the best", "Thiltha cu a thabik ih raal asi" atimi vek kan san minung pawlin kan thleng zo. Thiltha satliah cu nauhak mitdei pekte khalin an thei, asinan thiltha bik cu hruaitu, Pathian hriakthih pawlin an thei.\nKhui lamzin kan zawh? Na fehnak lamzin kha nahrangah a nuam in athlum zet laiah kan miphun thuanthu lamzin khamtu, Thiang Thlarau lamzin khamtu asi maw?\nSanthuanthunung in tuisan thangthar nonawn pawl nasaten sawmngiar kan si!\nSim duhsawnmi cu, "Meifar cu a thimnak hmunah van asi." "Leitlun eng nan si" tiah Bible in zumtu zapi ten kan umnak kipah eng ding kan sizia in sim. Zumtu diktak, Pathian fate pawl, kan kiangkap umnak kipah thim cu bahbal in eng vivo uhsi! Khrih ih ennak cu kan sung ihsin leitlun pumpulluk tiang engsuak vivo hram seh!\n• "God and one person is enough to change the world upside down" "Pathian le minung pakhat tangrual cun leitlun linglet theh ko thleng awknak an thlen thei asi.\n• "Are you that one person?" Nangmah cu cui mi pakhat cu na si maw?"\nKan Ok maw?\n"Mihrekkhat in kan tha tuk ko, kan thuanthu hi santiluangin a fen dingih kan tha ko ding" tiah an ruat. Cucu a thazawng hmuhdan "positive thinking" asi maw?\nTahtthimnak thawn sim hnik uhsi:\n1. Kan mitih ziangtiang a hmu timi parah a hngat aw: ttnk: Voikhat cu naute tong thiampekte cu daiper sung ihsin a ek a pawt ih a kut in a tham. A nu ih "Baby na ok maw? a ti tikah a lu a su ih "ok, ok" ati. Naute hrangah ek tham rero tla a ok ko.\nZiangvek huap in thuanthu kan thlir timi parah kan khawruah a thum aw. Pathian le sersiammi karlakah, leitlun khawmual killi huap in khua kan ruat tikah le lai khawte pakhat dinhmun in khua kan ruat tikah kan lungawi tawk a bang aw thei lo.\n2. Lungthlitum in ziang a hmuisel timi parah a hngat aw: ttnk, Voikhat cu lairamah ram an tawi ih miburpi sakhannamnak ah savum le sahrang kap dingin hruaitu pawlin an ho laiah an khawsung mi hmukhmak pakhat in sawrsia a kap ih, a meithal awn ring tukah sapicang cu an tlan theh. Mipi tawnkhawmnakah amah cu a lungawi tukah a hnihmurhmo. Midang hmuahhmuah cu an riahsia theh, an tong paih lo.\nZiang tumtah kan nei timi parah kan khawruah a tum aw aw.\n3. Hmailam mit maw dunglammit in in mawng timi parah a hngat: ttnk, khua pakhat cu kumtinte salurocia an aihsal ringring, saluro hler in an lam rero theu, sathar kap thei an um lo ruangah pharpar ah an tar zomi saluro an aih ih an lam zawk rero.\nMi tampi in a thangso rero laimi minung kan cawisang, kan dinpi, upatnak pek in kan thlun lo ih zianghman thathnemnak nei nawnlo, a liamcia lawng upat le cawisannak kan pek rero mi hi mipun tumsuknak a si.\n4. Dodaltu, huatnak tipungtu, nundiklo lamtang tuah awknak. Ttnk, Absolom a lallai ah Israel mipi tampi cu an lung a awi zet, David lallai hnakin kan nuamsawn ding an ti.\nZIr: Huatnak, le midang sawiselnak thawn dinmi pawlkom cu cawngpawl thawn vunnel parah innsak mi vek asi. Rei a awh asile thiltha a siatsuahmi, a kham, a dalmi a tam deuhdeuh.\n5. Pathian Thlarua le biaknak thlarau sia thleidan thiamnak: tnnk. Mizo pawlin "Pawl ah chuan sazu cauh a awm" "Pawl ahcun zinghnam lawng a um" an rak ti. Khawtin hmun dangdangah feh tahratin a umcia mi kawhhran lungrualnak siatsuahtu hi Pathian Thlarau asi dah lo, biaknak thlarau sia asi, Mizo pawl tongkam sang cun "zinghnam thlarau" kan ti pei.\nZianghnam thlarau in in nuai rero lai asile cangpawl sungah kan buai rero lai ding. Thir le sui innpi kan saksuak thei hrih lo ding.\nZir: BIaknak thlarau le Pathian Thlarau cangvaihnak, lamhruaidan kan thleidang thiam hrih lo. Zinghnam thlarau cun pawl, lamtang tuah awknak, biaknak cu hmanrua ah hmang tahratin a cangvai. Pathian Thlarau cu Khrih ah pumkhat sinak, duhdawtnak le rawngbawlnak a ti karhzai. Zinghnam thlarau cun amai lamtang tapoh cu vanah a hlir dingin amai lamtang ah a ruatlo mi poh cu a se thei bikin a nam thla ringring ding. Miphun le Khrih ah pumkhat sinak siatsuahtu asi.\n6. Miphun dang pasal nei. Laimi fala thatha miphun dang pasal nei an tamzet. A biktak in Falam misa pawl hi innteek umlo, miphun dang ngaina mi kan si tile a sual lo ding. Tahthimnakah, Mizoram ah Tedim peng, le Thlanthlang/Hakha peng ihsin a thawnmi pawl cu anmai tongten an tong lai. Ngopa district, Lakher district, Lai dictrict tiah Mizoram sungah an nei. Kannih Falam milesa tio ral ah a ummi pawl cu anmai tong hman an thiam nawn lo. Miphun dang ngainatnak, mah le mah nam thlak awknak lungput sia kan hlawn thei hlan cu mualphonak in dung in thlun rero ding.\n7. Kutdawt lungput: Miphun pitling lalram pakhat nei ding cun siangpahrang, mipi, le leiram an nei. Leitlun miphun pitling hmuahhmuah in anmah lakah Pathian hriakthih hruaitu upat hna an thiamih anmah in an siangpahrang tulsammi le ei in, inn le lo tiang an tum theh. An siangpahrang umnak ding innpi tiang an saksak. Santhar san minung, Laimi pawlin siangpahrang kan nei ding tinak si loin kan miphun hruaitu upa, lungfim Pathian hriakthih upat hna, humhim hna, dungthlun hna, support hna kan thiam lai hlanlo, mualpho nak in dung in thlun rero lai ding. Mahte a hlawm tete in kan umih kanmai lamtang lo pohpoh nam thlak kan tum, kan thangsiat awk rero lai asi, kan danglam cuang lo ding. Mi senpi zapi huap thei hruaitu upa lungfim, upat hna, an thu rawn pekmi thlun hna, an dung thlun hna kan thiam kan zir lai hlan lo, a cikpalak in sakhia a dangah cawnkiang a dangah kan si hrih ding.\n8. Falam khawrawp, rihzin ciarbek, pawl hi Laimi (Falam mipi) mibur lungput langtertu asi: "Khawpi mawinak in khawsung mipi pawl mibur lungput a langter" ti asi. Cikpalak ih mai hrang lawng ruat nawn loin senpi vangtlang hrangah tangdornak in khat le khat kutkai in upa lungfim le Pahtian pekmi hruaitu pawl dungthlun in nuntu kan thiam tikah kan khawpi cu ceimawi asi dingih kan lamzin cu a ngil ding.\nhruaitu tha dungthlun kan thiam tikah hruaitu tha Pathian in inpe ding. Kan thuanthu thusiattu ziang asi ti a hmufiangtu pawl thurawn pekmi la in kan neihmi thazang, sumsaw, pawlkom pehtlaih nak pawl cu thuanthu tuahtha tu a thupibik ah a tambik hmang in kan pek awk tikah kan mibur, miphun thuanthu cu tuahthat asi ding.\nNang le kei kanmah le kiangkap, bulpak nun cio ah ziang kan bang? Kan thuanthu ih khuitawk ihsin ziangcin kan thlir ih ziang kan hmu, ziang kan fehpi, ziangtin sawmngiarnak kan cohlang ve ding?\n"Pathian le mi pakhat lungrual cun milai thuanthu linglet ko an thleng asi'. Cui mi pakhat cu nangmah na si maw?\nI have walked and driven thousands of miles, and have written thousands of pages, but I have not started the end yet.\nKan Chin society cu innpi pakhat vekin zoh hnik sehla;\nInnpi cu a tlunkhuh, a phar, a zial, sangka te sangka pi, in rawng mawite a um theh lawng si loin sutpi ban, bante banpi, hram hnget zet kai awktu a um theh lawngah innpi hnget, innpi tha asi.\nKan pupa san laiah senpi vangtlang bungrua rualran ten zem awknak, mipi siatsuah tu raal donak, kum 18 kim tapoh miphun raal do dingin tiar ciannak, ram le ti le tlang humhalhnak, nuncan mawi nupi pasal neih awknak, kum upapa ten upat awknak, nunau le nuhmei ei hawl thei lopawl zoh le sawmdawlnak, zapi lungrual tlangmi a tha a sia, nuncan ziaza khaikhawmtu, cawisan mi le ningzah thlak nun,rirai felten be thei dingin kumtin uikiu le khamrang rai thawinak, cu pawl hmuah hmuah hi kan Chin/Laimi society ah famkim thehpthep in an rak nei ih kan CHin mipi, khawsung mi pawl liangparah ram le miphun thuanthu cu zaahza tuanvo an rak lakmi asi.\nSantharsan, Khrihfa san ah kan upa,mifim thurawn, nulepa pawlin ding pawlin society ah hmun an nei nawn lo, an fimthiamnak, tesinfa hnen pe sawng dingin vangtlang bungrua a um lo; ram, tile tlang humhalhnak hrangah senpi vangtlang in lairel theinak an nei nawn lo, laimi khawsungmi pawlin an liangparah tuanvo an phur nawn lo, thuanthu tuahtha dingin zohman in tuanvo an la nawn lo, tantami khua le ram vek asi zo. Farah zawnzai nauta thlauthlak vivo asi, "a thi thi thi a nung nung nung" keimah ka pum a puar takah ti san kan suak zo. Nuncan ziaza ah nupi pasal neih awknak, dingfelnak zoh asile dingnak Pathian betu tuisan minung pawlin kan pupa dingfennak lamah mi hminthang, paraaltha pawl dinhmun kan thluk nawn lo, kan thuanthu kan zir thei lo, kan tong kan calai zalen zetin tlawngah kan zir thei lo, kan nunphung mawi kenkawh dingin cawisannak hmanrua bungrua kan nei lo, kan biakmi Pathian thu vekin society tundin theih asi lo. Sumpai le canpualtha ngahnak ding asi ahcun mino upa, fala tlangval ti umlo, a tar a tawt ti umlo, ningzah le nunphung, daan le dun ti umlo, Pathian nung zahnak a um nawn lo. Duhdawtnak Pathian betu pawl thinlung cu huatnak le thleidannak in a luahkhat theh, miphun ah le Khrih ah pumkhat sinak a hlo zo. Khuahlan ah kum 18 kim pohpoh miphun raalkap an rak si, tuisun kum 18 minung pawlin an miphun hmin, tong, le nunphung thei nawn lo an tam tuk zo, an liangparah an miphun thuanthu an suang nawn lo.\nKan society cu a ruangpi lawng a taangmi, khuahlan di innpi, ruah a zun cuupcomi, a ban a sawn rero mi, a sutpi ban a um nawn lo mi, a phar a bal theh zo mi, zinghnam le vate in zaan hriahnak ah an hmanmi, cukcu le hnahfa buu in a khatmi, belrua kuai le puansia kang rimhmui pawlin meikhu zing ciciai in a khutmi, thli a hran tikah a hnin aw duldo mi, disapthla ah caangvat tawm in milai thizuk dingin an van rero nak hmun, insung lutnak ding disapthla tiang ciarbek hlir in a khat mi, insungah ruahzun mi thawn a ciar theh mi, zial a moih theh ih a sung umtu pawl ziangtik ah ka tla ding tiah thlaphang zetin an um rero nak hmun, zan ih tikah vanpar arsi siar theihnak Tenglam ih innpi vek, zan thlapi eng in insung tiang a kap eng sersermi , misual mitha lo pawlin inn sungah an duhduh thil le ri la dingin an lut an suak rero nak hmun, innpi rawp cuahco, meisa kaang ding le thlipi ih hran tluk ding hnak in ding cuahco mi innpi vek asi zo.\nNehemiah 1: 3 "Cutiih ka suh tikah, saltaannak in a suak ih an khua le an ram a thlengmi pawl cu harsatnak tampi an tong ih an kiangkap ih ummi miphun dang pawl in an hmuhsuam hai a si tiah in sim. Cuih tlunah Jerusalem kulhnak phar pawl cu an cim thluh ih, an ur thluh hnu in kotka pawl tla cu an tuah sal hrih lo a si, ti tla in sim. 4Cuih thu ka theih tikah ka to ih ka ṭap.\nPathian zumnak dik, Bible in a zirhmi cu: 1) Bulpak Pathian thawn pehzawmnak, 2) Mah lemah Khrih ah nungin Pathian rian in nunnak, 3)Mai minungpi duhdawtnak; mai insang, sungkhat, khawpi, miphun, ram le kumpi cozah pawl parah tuanvo neih mi famkim zetin tuan le pehtlaihnak neih, 4) sersiammi ziangkim parah Pathian ih fialmi vekin kilkhawltu tha nun neih, hi pawl hi asi.\n"Pathian le minung pakhat lungrual cun leitlun milai thuanthu linglet ko an thleng theu asi." Nangteh cui minung pakhat cu na si maw?\nZESU IN THUPHAN A PER LO!\nZesu in thuphan a per mawsi timi cu thusuhnak dik asilo; nang le kei in thuphan kan per maw si, ti a dik sawn!\nZesu cu ziangkim sersiamtu, amai hrangah amah ih sersimmi asi vekin kan parah a thlengmi, kan hmuhtawnmi ziangkim, kan nun hnaihnoktu thlipi khal a daiter thei asi. A daiter lo khal asile thlipi le meipi lak ihsin amai hmin sunlawinak langter thei tu asi.\nZesu kan hnenah a um kumkhua asi. Zesu kan hnenah um lovekin kan theih awk nak san bik cu a " thupekmi hmuahhmuah thlun dingin" midang kan zirh lo ruangah asi. Insangah, kanmah thawn a pehtlai mi pohpoh hnenah Zesu ih in zirhmi hmuahhmuah kanmah in kan nunpi, kan mah thawn a pehtlai mi hmuahhmuah hnenah kan zirh asi ahcun Zesu ziangtluk kan hnenah a umti lawng si loin kan kiangkap um pawlin an hmu ding asi.\nZesu thuphan a per lo.\nThildang hmuahhmuah pekbet kan si hrih lo asi ahcun kan hawlmi a diklo tinak asi. Leitlun le a mawinak hawl nawn loin Zesu kan hawlih amah kan sungah a lal asi ahcun a duhmi kan duh dingih a duhdaan in kan nung ding. Cutikah kan tulmi ziangkim cu kan tulnak hmunah kan tulzat in kan tulcanah inpek ringring asi. Amah duhbiktu si in amah lawng hawl uhsi.\nZesu in thuphan a per lo.\nKan sung ihsin tinung a putlo asi ahcun kan zumnak in kan nunglo tinak asi; kan zum taktak lo tinak khal asi. Kan khawruahmi, kan tongkam, kan nundan, kan neihmi thlawsuah kan hmansuaknak ziangkimah kanmah thawn a pehtlai tu pawl hmuahhmuah hrangah thatnakbak siarlo zianghman kan nun ihsin a rahsuakmi a umlo ih Khrih cu kan sung nungin zumnak in kan nung asi ahcun kanmah thawn a pehtlaitu pohpoh hnen ihsin lungawi diriamnak, Khrih ih nunmawi, kumkhua nunnak thutak cu a luangsuak ding asi. Leitlun killi ah a tekdarhmi laimi zapi ten kan umnak cio ah ziangtik lai khalah kan sungah Khrih ih Thlarau a lal ih amah in in uk asi ahcun kan sung ihsin a thunung cu a luangsuak dingih leitlun killi ah leitlung eng vekin Khrih en nak in kan eng suak ding asi.\nZesu san laiah Juda ram ihsin laitlang thleng thei dingin ke in feh sehla kum 33 sung hmanah a thleng pei maw? Laitlang ihsin America ke in feh sehla kum 33 sungahkan thleng pei maw? Zesu in kum 3 sungah ahmuh le tawn thei mi milai mipum zat hnakih tam cu tuisan ah mittkhep kar lo sungah calai le telephone thawn kan pehtlai aw thei zo. Cukhal cu thilmak asi.\nZesu zumtu pawl nunnak sungah Thlarau in amah a ceng, a nung, a cencilh, in umpi dingmi thu a rak simmi asi. Amah in amah zumtu kan sung ihsin Thlarau in leitlun taksa pumin a um lai ih a tuahmi hnakih thilmak, tampi a tuah lai dingmi thu a rak simcia mi asi. Kan nunah thilmak a cang hrih lo asile Zesu zumnak ah kan nung taktak hrih lo tinak asi.\nPathian in kan nunnak ah in duhsakmi kan duhmi a kham theitu a um in kan ruat asile Zesu hnakin in kham theitu kan buainak kan zumsawn tinak asi. Zesu a zumtu pawl nun ahcun lamzin khamtu ziangvek khal tlang vek in tum khal sehla zumnak in tthawn ter theih asi.\nKan hmuh tawnmi dang bet hrih uhsi! Tuihlan kum 100 ah Laimi pawlin America ram a um le um lo hman an rak theilo. 1948 ah Laimi pawlin Kawl le miphun dang thawn ram dinkhawm kan din hnu ah Kawl ralkap kumpi a cozah cun Laimi pawl ramdang ah feh thei lo dingin fimthiamnak zir sunzawn thei lo dingin lamzin in kam sak lai ah a tu ah American ram ih Perry Perry Tawnship School district pakhat lawngah Laimi tlawngah 1000 lenglo an um zo. Mangbangza asi. Pathian zumtu pawl nunah Pathian in a tumtahmi hi Satan le leitlun milai pawlin kam theih asilo.\nKan nun, thlawsuah kan dawnmi ziangkim, kanmah thawn a pehtlai mi hmuahhmuah hi Khrih ih ta ansi theh vekin ziangkim hi Khrih hrangah hmang uhsi! America ramih Indianapolis khawpi sungah tuihlan kumn 5 sungah naute suakmi, American citizen in asuakmi hi 400 lenglo an si zo. Curualrual in zuri in motor mawng ruangah thawng inn tang hi 400 lenglo asi zo ding. Sual tuahnak satan hmanrua hrangah nun hi thih hnak hmanin a thalo sawn. Thih cu kan hrang hlawknak asi. Sual tuah cu satan hlawknak asi. Pathian in amai fapa hman zuahlo in Zesu in kan sualnak a liangparah a suan tikah Pa in kross parah a khenbet rori mi asi. Cutluk in kan Pa Pathian in a huatmi cu tuah sunzawm nawn hlah uhsi. Kan kaa ihsin siseh kan thinlung sung in siseh unau huatnak hrimhrim hmun luah ter hlah uhsi. Duhdawtnak le thlawsuah luangliam nun, Khrih ah nunpitu si uhsi. Pathian in thlawsuah in pekmi pawl hi amah thawn kan pehzawm awknak daltusi hram hlah seh.\nKan neihmi ziangkim santhar bungrua phunphun, internet, yahoogrops, cumputer, email, facebook, dollar, tvp, hi pawl hi satan pe hlah uhsi! Krhih hmin sunlawinak hrangah hmang uhsi. Pathian tumtah mi cu satan le milai in kham theih asilo. Khrih thawn lungrual ringringtu si sawn uhsi!\nNa lungthlitum cu tlaang in a dal maw? Nehemiah bangin siangpahrang inn ih sabiti na peknak hmunah na khua le ram a cim cuahco mi thu na theih tikah na tap maw? Pathian in nangmah hmangin tuah duhmi a nei asi thei. Pathian aw ngai aw. Ezekiel bangin ruhro lakah, thuanthu dungtawlh rero phairuam ah nangmah lawng ding vekin na thei aw aw maw? Pathian in nangmah hmangin tuah duhmi anei asi thei. Na khua le na ram, nangmai thuanthu, na hrinhnam, na insang, nangmah thawn a pehtlai mi na thlir tikah thuanthu thimzet lakah um vekin na thei aw aw maw? Pathian in nangmah hmangin tuah duhmi a nei asi thei. Pathian aw thei aw. Pathian in a tuah duh tikah miphun dang, nangmah a lo siatsuah duhtu pawl lala hmangin nangmah, na miphun, na hrinhnam thuanthu khal a cawisang thei asi. Thinlung tangdornak thawn, Pathian hnenah thlaza camin "Bawipa, hinah ka um, na duh bangin i hmang aw" na ti thei zo maw?\nZesu in thuphan a per lo, kan hmuhtawnmi hmuahhmuah cu Pa Pathian in kan hrang thatnak, a Fapa hmuihmel kan bang sinsin nak ding hrangah hmanrua ah a hmang rero asi sawn.\nRome 8:29, Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si.


Nupi Fanau Cawmtu Innsang Pabik Cu Bomb Kammi Dai Ngah Ruangah A Thi – Meifar\nNupi Fanau Cawmtu Innsang Pabik Cu Bomb Kammi Dai Ngah Ruangah A Thi\nShan State, Kawnghuong khua ih um kum 40 mi U Ba Shwe cu innsang cawmtu a si. March 26, 2022 zinglam nazi 6:00 hrawngah tlanglo hnaṭuan dingin a feh ih a dailennak ah bomb kammi a dai ngah ruangah a nunnak a liam.\nA nupi le a fale 2 in cawmtu an nei nawn lo ih an harsa zet, khuasung mipi pawlin an ei le in ding an pe. An khuami pakhat in, “Zingpit ah lo hnaṭuan dingin a fehsuak. Lo a thlen hnuah dailen dingin a feh ih bomb kammi a dai ngah ruangah a puak ih a thi.\nA hliamhma tuar khal a nasa tuk, simlam ah kan vuiliam hngal. Bomb kammi cu leitlun sungih phunmi a si lo ding, leilung sungih phummi sisehla cun a ke a bul ding. A dailen laiah a kut in a dai ngah a si ding, a kut pahnih in a siat thluh” a ti.\nU Ba Shwe tei innsang cu nikhat ṭuan ih nikhat eicop hawl an si, a tantami a nupi le a fanau cu khuasung mipi pawlin an theitawk in an bawm. Asinan an khua ah mi neinung zohman an um lo ruangah hmun dangah bawmnak hawlsak dingin an tawlrel rero lai. An khua kiangkap ah hriamkai pawl an kapaw ṭheu ruangah khuasung mipi pawl khal an vahsuah tikah ralringten tlangleng dingin theihternak an suah.\nKhuahlum Tuk Lai Ah Korhlum A Hruh Ruangah Palik Pawlin An Kai